Autorretratos: febrero 2016\nBatasuna eta indarra\nEAJk bere Batzar Nagusia egin berri du Iruñean, 1977an bertantxe izandakoa oso gogoan. Han bildutakoek berebiziko garrantzia duen dokumentu politikoa onartu dute, bere ildo nagusietan Euskadiren etorkizuna aurreratzen duena.\nDiktaduraren ostekoetan jeltzaleek beste inork baino hobeto asmatu zuten, zetorrenaz ohartu eta Euskadiren erakundetze prozesuari ekiterakoan. Duela ia berrogei urte Nafarroako hiriburuko Amaya hotelean eta Anaitasuna kiroldegian bildutakoek etorkizunaren zirriborroa egin zuten, elkarrizketaren eta negoziazioaren bidetik abiatuta. Erbestean luze ibili behar izandako buruzagi historikoen memoria iparrorratz modura baliatu eta Francoren garai ilun eta bortitzetan Aguirre lehendakariaren Jaurlaritzaren lekukoari gogotsu eutsita, 1977ko bilera hartan euskal autogobernua berreskuratzeko eta eguneratzeko urrats erabakigarriak egin ziren. Martxoaren 24tik 27ra bitartean, belaunaldi ezberdinen arteko konpromiso estua tarteko, askatasun nahiak zehaztu eta egitasmo politiko bideragarri eta ilusioz betetakoa landu zen. Dena zegoen egiteko, eta ardura hori euren gain hartu zuten bertan bildutakoek, Errepublika garaian lau hamarkada lehenago legez; gizartearen gehiengoaren babesa lagun, euskal autogobernuaren giltzarri izateko. Han egon zirenek ez dute ahaztu, esaterako, Manuel Irujori egin zitzaion harrera beroa. Iraganean zegoen etorkizuna, eraikitzeko borondatean, legitimitate demokratikoan, ezberdinen arteko akordioetan. Irujo bera, José Antonio Aguirre, Jesús María Leizaola, Juan Ajuriaguerra eta euren moduko beste asko ziren etorkizuna, herri oso baten borondate demokratikoaren gordelari izanik, zetorrena eurengan oinarritu behar zelako.\nHala, orduan askok hori ikusi ez arren, ‘Alderdi zaharra’ gazteena zen, belaunaldi eredugarri baten irakaspenei jarraitzen zielako, herrigintzarako eta naziogintzarako tresnak zituelako, epe luzera begiratzen zekielako. Indarkeriaren hautua egin zutenek, aldiz, hildakoz eta odolez betetako inorako bidetik jo zuten, samina besterik ekarri ez duen horretatik, Euskal Herriko historian orban modura geratuko denetik. Demokraziarena eta eraikuntza nazionalarena zen zuzeneko apustua, gerra aurrekoek ondo zekitenez eta EAJk beti bere egin zuenez. Iruñeko Batzar Nagusi hartan jarri ziren gerorako zutabeak, Gernikako Estatutuarenak, Eusko Legebiltzarrarenak, Jaurlaritzarenak, Euskadiren erakundetze modernoarenak, autogobernua eta ongizatea elkarren artean zeharo osagarri egitearenak. Urteotan, Garaikoetxea, Ardanza, Ibarretxe eta Urkullu lehendakariek gauzatu dute orduan jeltzaleek amestutakoa eta orain, indarkeriaren erabateko porrot politikoa gordin nabarmendutakoan, Euskadi jauzi berri baterako prest utzi dute hamarkadotan zutik jarri eta aurreratutakoari esker.\nAbiapuntu hura oso gogoan izan dute otsailaren bigarren asteburuan Iruñean bildu direnek. Izan ere, Andoni Ortuzar EBBko lehendakari babes osoz berraukeratzekoa une gozoa da jeltzaleentzat. 1986ko zatiketa mingarria gaindituta, Jaurlaritza euren esku dago, EAEko hiru foru aldundiak eta hiriburuetako udalak bezala. Eta Nafarroako Gobernuan abertzale bat da buru, EAJ zatietakoa duen Geroa Bai koalizioari esker. Uxue Barkos presidentea Baluarteko batzarrean hartu izana mugarri historikoa da, erresuma zaharreko errealitate soziopolitikotik abiatuta eta bertako erabaki esparrua aintzat hartuta lor daitezkeenen adibide, Iruñeko Foruen plazako ekitaldi xume baina indarrez betetako eta oso sinbolikoan mamitutakoena. Euskal Herriaren zatiek egunen batean edozelango eta edozein mailatako proiektu politikoren batean topo egiteko eskuzabaltasuna, harkortasuna, malgutasuna, irudimena eta halako asko behar izango dira, eta alderdi jeltzaleari dagokio aitzindari eta bultzagile izatea, oso aspalditik hala jokatuta lortu baitira gaur egungoak ere. Batasuna eta indarra nahitaezko izan ziren 1977az geroztiko lorpen nagusietarako, eta halaxe izango dira orain ere. Egitasmo politiko zehatz, landu, moderno, aurrerakoi eta abegikor baten inguruko batasuna, eta herritarren babesari esker lortutako indarra.\nBatzar Nagusian onartutako dokumentu politikoa autogobernuari buruzko Legebiltzarreko lantaldean aurkeztutakoaren eskutik doa. Euskadiri nazio gisa dagokion aitortza, aldebikotasuna eta erabakitzeko eskubidea dira berorren ardatz nagusiak, eta horien inguruan mamituko da berandu baino lehen hitzartu beharko den Estatus Berria. Norabide horretan, EAJk aurtengo hauteskunde autonomikoetan du lehen erronka nagusia eta barne batasun handiz ekingo dio. Jeltzaleen artean ez dago erlaxaziorik ez konformismorik, besterik gabe eusten geratzerik. Gizartea aldatzen ari dela badakite, eta kalean jazotzen direnei eta bertako kezkei oso lotutakoak dira Iruñeko erabakietako asko. Dokumentu politikoa bera, baina baita Gizarte Segurantza propioaren aldeko apustua, alderdi barruan genero berdintasunean sakontzeko nahia edo-ta giza-bizitzaren amaiera duina arautzeari buruzkoa, besteak beste. Garaietara moldatzeko eta gauza askotan aurrea hartzeko gaitasuna erakutsi du EAJk urteotan, eta oraingoan ere ez dio uko egin gai korapilatsuenak aztertu eta horien inguruko proposamenak egiteari. Egitura partehartzailea da jeltzaleena, horrelakoak herenegun eurek asmatu dituztela uste duten alderdiak badiren arren, eta azken hilabeteotan eztabaida mamitsuak izan dira uri buru batzarretan eta lurralde mailakoetan; Batzar Nagusira begira adostasunak lantzeko bestekoak. Horrek azaltzen du Andoni Ortuzarren lidergoaren inguruko adostasun erabatekoa ere, aurretiazko lanak, hitz egiteko gaitasunak, norabidea argi izateak. Aurreko guztian oinarritu du EBBko lehendakariak bere zeregina, lausotasunik gabe, eta ez dago zirrikiturik ekinbide politiko horretan.\n1977ko Iruñeko hitzordua belaunaldien arteko bat egitearena izan zen, legitimitate historikoa etorkizunean tinko proiektatzekoa, jazarpenaren bidez berrogei urtez zapaldutakoa berriz zutik jartzekoa. 2016koa, aldiz, Anaitasunako orduko hautu nagusiak berretsi eta asmatu zela ospatzekoa izan da, lortutako guztia hobetzekoa, EAE eta Nafarroaren arteko harremana eta lankidetza sendotu eta elkar gerturatzen jarraitzeko apustua egitekoa, autogobernua indartzekoa, Europan Euskadiri dagokion lekua emateko lanari eustekoa, euskal gizarteak maila politikoan, ekonomikoan eta sozialean dituen arazo nagusiei konponbideak bilatzekoa. Abertzaletasunaren bizkarrezurra da EAJ, eta badu lana aurretik. Baina atzera harrotasunez begiratu ahal izatea da datorrenari kementsu aurre egiteko modurik onena.\nOtsailaren 22an elcorreo.com-en argitaratua\nPublicado por Joseba Arruti en 20:40:00 No hay comentarios:\nGabonetako bazkari-afariez eta giroaz gozatzen egon berritan, badatoz inauteriak. Urtarrilak aldapa dakar, gehiegikeriei aurre egin beharrak uzten duena, baina ziztu bizian egin du alde, zailtasunez betetako sasoiotan zama lehenbailehen arindu nahi izan balu bezala. Beherapenek ez dute lagundu diru-iturriaren txorrota ixten, eta lehortea otsailaren beharrean zegoen poltsikoak berriz loratzeko. Igande gris baten ostean, ia oharkabean heldu da hilabete laburrena, aurten hogeita bederatzigarrena erantsita, heldu ez den neguari berriz saia dadin egun bat oparitzekotan edo. Eta egutegiko orrian zeharreko bidea alaitzeko aratusteak iragarri ditu lehenik, diren horretatik ihes egin guran dabiltzanei eguneroko mozorroa erantzi eta berria soinean jartzeko aukera emateko.\nEuskaldunok, beharbada zenbait herritakoek salbu, ez dugu dohain berezirik eguenean abiatzen direnetan bete-betean murgiltzeko. Batek daki zein arrazoi atabiko dela medio, serioegi heltzen diogu bizitzari eta horrek dakarren eguneroko jardunari. Zurrun antzera aritzen gara munduaren aurrean, gure buruaz barre egiteko ohiko defizitak jota. Mozorroa jartzea ez da nahikoa, berori eramaten jakin behar baita, azal berri hori guztiz norbereganatzen, bihurtu garen hori sinesgarri egiten, umorearen kodeez jabetzen, gainerako egunetan garena hobetzen. Baldar aritzen gara horretan, betiko makuluak baliatuta, naturak edo giroak eman ez diguna bestelakoez ordezten.\nTxitxiburduntziak heltzear dagoena iragarri eta gero, eguen zuria, bariku mehea eta inauteri beteko egunak datoz jarraian. Horien aurrean agertzen dugun jokabideak zehazten du bizitzari buruzko zein ikuspegi den gurea. Itxuraz aldatzeko gaitasuna, kolorez eta irudimenez blai eginda kaleratzekoa, ondare baliotsua da. Are gehiago malenkonia nagusi den sasoiotan, itzuliko ez den iragan hurbilari inoiz baino gehiago begiratzen zaionean. Bizipozak noraezean edo beti norabide berean dabiltzanetako asko salba ditzake, errutina urratzeko ahalmena lagun.\nZertarako garen ulertzera hurbiltzeak bizitza osoa behar du. Haraindikoari egunerokotik baino ezin zaio heldu, izan ordez bizitzetik, norbera dena ondo ezagutzetik eta horren araberako jardunetik. Barre egin eta poz hori ingurukoekin partekatu ahal izatea luxua da, eta ezin da aukera bakar bat galdu. Ezin zaie inauteriei alperrik joaten utzi.\nPublicado por Joseba Arruti en 21:48:00 No hay comentarios:\nHauteskunde autonomikoak datoz uda ostean eta euskal alderdiak lehia horretarako prestatzen ari dira. Abenduaren 20ko emaitzak ez dira benetako erreferentzia izango, baina guztiek hartuko dituzte aintzat euren estrategiak lantzerakoan.\nEgonkor joan da oraingo legealdia, nahiz eta 2012an EAJk gehiengo osorik lortu ez. Iñigo Urkullu lehendakariaren izaerak eta jardunak, batetik, eta jeltzaleen negoziaziorako ahalmenak, bestetik, lortu dute hori. Ekonomiarekin lotutakoak izan ditu lehentasun Jaurlaritzak, krisiak utzitako zauri sakonek hala eskatzen baitzuten. Eta zuzen zebilen horrela jokatzerakoan, premiazkoa baitzen hainbat familiarengan larri eragin duen egoera arintzea eta onerako bideratzea. Lehendakariak maila handiko irudi instituzionala agertu du hiru urte eta erdiotan, eta baita bere gobernuak ere. Ezerk ez ditu funtsezko zen horretatik urrundu, nahiz eta beste hainbat arlotan ere aurrerapausoak eman diren. Hala, Legebiltzarrean duten ordezkaritzatik askoz haratagoko jardunerako gaitasuna erakutsi dute, kudeaketa zereginetan eraginkor aritu eta gainerako alderdi politikoekin funtsezko gaietan akordioak bilatuta. Emaitzetako batzuk begibistakoak dira: langabezia %12,8an dago jada eta Estatuko txikiena da, ongizate sistemaren berme diren oinarrizko tresnek sendo jarraitzen dute eta autogobernu eredua eguneratu eta zabal adosteko urrats erabakigarriak egiten ari dira, besteak beste. Bide hori jorratzerakoan, EAJk alde guztietara begiratzen jakin du, nahiz eta aurrekontuei dagokienez PSE-EE izan zaion lagungarrien. Berezko ildotik abiatuta, Jaurlaritzak zein berau osatzen duen alderdiak jarrera proaktiboa izan dute bidelagun, euskal gizarteak dituen arazo larrienei aurre egin nahian. Ez dute ahul itxurarik eman, ez dira ezkutatu, eta sasoi honetan hainbesteko balioa duen egonkortasuna bilatu dute, gobernu-jarduera zabal eta osatuari ekiteko. Ez da egonean geratzeko estrategia izan, urrats sendoak egitekoa baizik, maila ekonomikoan, sozialean eta bestelakoetan aurrera egin ahal izatekoa.\nHauteskunde autonomikoak guztien arteko garrantzitsuenak dira jeltzaleentzat, Euskadirentzat duten egitasmo politikoa jorratzeko oinarrizko direnak. Ajuria Enean jarraitzea lehen mailako helburua da, orain arte egindakoei eutsi eta datozen lau urteotan beste hainbat gauzatzeko. Ondare politiko aberatsaren jabe izanda aurkeztuko dira, autogobernu sistemaren ezinbesteko eragile izan direlako eta Urkullu lehendakariaren agintepekoa lorpen ugariko tartea izan delako. Hortik aurrera badago zer egin, ekonomia epe luzera begira sendotzeko, ongizate eredua bermatzeko, iraganekoak gainditu eta bizikidetzan jauziak emateko, euskal herritarren borondate politikoari ate berriak zabaltzeko eta autogobernu ereduan sakontzeko, adibidez. Eta guzti horietarako egitasmo zehatza dutela frogatu dute jeltzaleek, eskuak luzatuta eta besteenganako begirunez jokatuta. Abiapuntu egokia da datozen lau urteotako desafioei ekiteko eta Euskadik beharrezko dituen aldaketak errealitate bihurtzen hasteko.\nInork gehiengo osorik ez izateak, elkarrizketan sakontzera behartuko ditu euskal alderdi politikoak aurrera begira ere. Gobernagarritasuna bermatzeko sozialistak izan ditzake lagun EAJk, dagoeneko aldundietan eta udal askotan gertatzen den legez, baina hauen sendotasunaren araberakoa izango da lankidetza hori. Maldan behera aritu da azken urteotan PSE-EE, eta Madrilen datozen asteotan gertatzen direnek baldintzatuko dute osteko guztia Idoia Mendiaren alderdiarentzat. Asmo landua, zehatza eta ausarta beharko dute hauteskunde autonomikoetarako, ez eustekoa, ez ohikotik jotzekoa. EAEko sozialisten krisiak osagai asko ditu, baina horietakoak dira ezkerreko bozemaile askoren aurrean sinesgarritasuna galdu izana, autogobernuan sakontzeko uzkur agertzea eta, bertoko nortasun nazionalaren hainbat ezaugarri bere egin eta egunerokoan baliatzerakoan, aspaldi babesa ematen zieten askoren hurrengo belaunaldien atzetik joatea.\nBeharrak jota daudenen artean ezker abertzalea dabil larrien. Azkenaldiko porroten ostean, Eusko Legebiltzarrera begirako bozetan beste atzerapauso bat egiteak krisi gorrira bultza ditzake, ziklo bat ixtera, berregituratzera. Arnaldo Otegi martxoaren lehenean utziko dute aske eta, ardura publikoetarako ezarriko zaizkion baldintzak gorabehera, lehen mailako protagonismoa izango du aurrerantzean. Bere jarduera politikoa mugatzeko egin litezkeen saiakerek elkartasun olatua eragin dezakete, eta EH Bilduri hautestontzietan arnasa eman. Elgoibartarrak kalean behar zuen urteotan, politikan aritzeko oztoporik gabe. ETAren amaiera praktikorako lehen mailako eragilea izan zen eta herritarrek agertzen dioten babesaren araberako zeregin politikoa dagokio etorkizunean. Barruko tentsioak lasaitzen, lidergo sendoa gauzatzen eta ildo berriak arakatzen funtsezkoa zaio Otegi Sorturi, eta abenduaren 20ko kolpea gainditzeko oso lagungarri izan dakioke.\nHauteskunde orokorrak ez dira autonomikoak, inondik inora, baina EH Bilduren gainbehera ez da atzokoa. Orain dituen hainbat arazo larri konpontzeko aukerak galdu zituen ezker abertzaleak negoziazio mahaietan, estrategiarako, gizartearen nondik norakoak ulertzeko eta abagune historikoen garrantziaz ohartzeko erakutsitako gaitasun ezaren seinale. Orain dena zaie zailagoa, eta besteei egotzi nahi dizkiete euren hankasartzeak. Zauri horiei darien zornea ez da nolanahikoa, eta aurrera begirako euren jarduna mugatzen du erabat. Podemos-ek lortutako arrakastak hausnarketara eraman ditu, eta Legebiltzarrera begirako bozen osteko elkarren arteko aliantzak lantzera bultza ditzake hilabeteotan. Horien eskutik baino ez du izango aukerarik EH Bilduk EAJri aurre egiten saiatzeko, balizko batuketaren buru izanda. Horretan saiatuko dira, baina zail dute.\n2016ak asko emango du euskal politikagintzan. Batzuk eta besteak azken lau urteotan egin dutenarekin aurkeztuko dira gizartearen aurrera, eta badago aldea. Bestelakoekiko oso ezberdin jokatzen dute herritarrek jokoan lehendakaritza dagoenean, eta horren bila dabiltzanek ez lukete ahaztu behar. Azken momentuko itxurek barik ibilbide luzeak balio du honelakoetan, lorpenen zerrendak. Eta lasterketa horretan badira aspaldi oso atzean geratu zirenak edo harrokeriz beteta bat batean agertu eta nondik jo ez dakitenak.\nOtsailaren 1ean elcorreo.com-en argitaratua\nPublicado por Joseba Arruti en 15:45:00 No hay comentarios:


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Fabrikazio Mekanikoko Produkzioaren Programazioa (Modulua)" topic_facet:"Sistema elektrikoak, pneumatikoak eta hidraulikoak (Modulua)" topic_facet:"Mekatronika Industriala (Heziketa Zikloa). Goi maila" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Fabrikazio Mekanikoko Produkzioaren Programazioa (Modulua) Proposatutako gaia: Sistema elektrikoak, pneumatikoak eta hidraulikoak (Modulua) Proposatutako gaia: Mekatronika Industriala (Heziketa Zikloa). Goi maila Generoa / Forma: Curriculumeko baliabideak\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) Fabrikazio Mekanikoko Produkzioaren Programazioa (Modulua) 1 Fabrikazio Mekanikoko Sistema Automatikoen Programazioa (Modulua) 1 Instalazioa eta mantenimendua (Lanbide Arloa) Gehiago ... 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila 1 Sistema automatizatuak (Modulua) Sistema elektrikoak, pneumatikoak eta hidraulikoak (Modulua) 1 Sistema mekatronikoen irudikapen grafikoa (Modulua) Guztiak ikusi ... gutxiago ...


Aitzindarien oraingo dantzak — dantzan.eus\nHemen zaude: Hasiera › Hemeroteka › Aitzindarien oraingo dantzak\nBestelako gonbidatuak ere izango dira jaialdian. Kataluniako Mumusic Circusek emanaldia eskainiko du Guggenheim museoan, azaroaren 17an. «Kontrabaxuarekin hirukotea osatzen duen bikote baten ikuskizuna da». Amigoopiezak dantza eta akrobazia uztartzen du. Eduardo Guerrero dantzariak Guerreroizeneko ikuskizuna erakutsiko du azaroaren 22an, BBK aretoan, eta Marta Carrasco konpainiak, aldiz, Perra de nadie obra aurkeztuko du. Bi saio egingo ditu Fundicion aretoan, azaroaren 24an eta 25ean.\nAzaroaren 29koa izango da azken ekitaldia: Asun Noales dantzariaren Ritoikuskizuna. «Noalesek instalazio artistiko bat sortu du. Artelan baten barruan sartuko da dantza piezan zehar». Dantza emanaldiez gain, hitzaldiak ere antolatu dituzte, baita topaketa akademikoak eta dantzarientzako eskola magistralak ere, Olga Pericetekin.\nAsun Noales dantzari eta koreografoaren Rito ikuskizuna. DANTZALDIA


Segurtasun informatikoaren eta kontrolaren inguruko tailerra eta hitzaldia, datozen egunetan Gaztetxean - - uztarria.eus\nSegurtasun informatikoaren eta kontrolaren inguruko tailerra eta hitzaldia, datozen egunetan Gaztetxean\nAzpeitiko GKS 2021-02-23 11:19\nTeknologiarena izango da Haien kontrola gure pobrezia dinamikaren barruan landuko dugun lehenengo gaia, eta hori sakonean lantzeko tailerra eta hitzaldia antolatu ditugu. 'Segurtasun informatikorako jarraibideak' tailerra ostegunean izango da, 18:30ean hasita. Larunbateko hitzaldia, aldiz, 16:00etan hasiko da.\nOrain dela bi aste aurkeztutako 'Haien kontrola gure pobrezia' dinamikaren barruan landuko dugun lehenengo zatia da teknologiarena. Gaian sakontzeko, 'Teknologia kapitalaren zaindari izatetik, ongizate orokorra bermatzera' izenburupean, tailerra eta hitzaldia eskainiko dituzte GKSko eta Gaztetxeko kideek Azpeitiko Gaztetxean.\nOstegunean, hilak 25, 'Segurtasun informatikorako jarraibideak' tailerra izango da 18:30ean hasita. Larunbatean, hilaren 27a, berriz, 'Teknologia kontrol sozialerako baliabide gisa' hitzaldia izango da 16:00etan hasita.


Donostiako eta Zuricheko zinemaldiak alkarlanean - bizkaie.biz\nBizkaie! 2020-04-01 11:56 Zinemea\nJaialdi bietan azoka zinematografikoak antolatuko ditue.\nZinemagintza independenteari alkartasuna adierazoteko eta sortzen dauen eskariari erantzuteko asmoz, José Luis Rebordinos Donostiako Zinemaldiko zuzendariak eta Christian Jungen Zuricheko ZFF jaialdiko zuzendari artistikoak azaldu dabe azoka zinematografikoak antolatzeko asmoa dabela, bai Donostian eta bai Zurichen. Komunidade zinematografikoak agertoki barrietan modu independentean finantzautako proiektuen merkadua babesteko egindako ahaleginaren emoitzea da alkarlana.\nEstadu Batuetako zinema jaialdi independente bitan aukeratutako lanak erakutsiko deutsiez mundu osoko erosleei: Austin eta Tribecako jaialdiak, biak be produktore independenteen erreferente. Donostiako eta Zuricheko arduradunak nazinoarteko agentzia, salmenta-konpainia, banatzaile, finantzatzaile eta erosleen moltsoa sortzen dabiz, salmenta-merkadua eregiteko.\nJosé Luis Rebordinosek holan azaldu ditu Zinemaldiaren asmoak: Aukerea emon nahi deutsegu beste jaialdietarako hautatuak izan ziran filmei erosle eta banatzaileen aurrean aurkezteko. Bide batez, nahi dogu profesionalek eta munduko industriako konpainietako ordezkariek Donostiako Zinemaldiaren dimensinoa, programazinoa eta ekimenak ezagutu deiezela.\nSuitzako Zuricheko zinema jaialdia 2005ean antolatu eben lehenengo aldiz, zinemagile gazteak topetea helburu. Hiru sail nagusi ditu (film luzeak, dokumentalak eta Focus), eta zinemagintzako izar handiei omenaldiak egiten deutsiez urtero: Cate Blanchett, Hugh Jackman, Sean Penn, Michael Douglas, Alejandro González Iñarritu, Wim Wenders eta abar saritu ditue. Alemanieraz egiten dan lurraldeetako (100 miloe biztanle) udagoieneko jaialdirik garrantzitsuena da.\nBeste alde batetik, José Luis Rebordinosek adierazo dau ahalegina egiten dabizala aurtengo Zinemaldia egin daiten. Irailaren 18tik 26ra dago aurreikusita 68. edizinoa, baina Covid-19 gaixotasunak kolokan ipini dau hitzordua. Orain garrantzitsuena zinema-industriako profesionalen eta ikusleen osasuna da. Halandabe, lanean jarraitzen dogu 2020ko edizinoa irailean egiteko, dino Rebordinosek.


Hasi da ikasturtea: zure ordutegiak antolatzeko lau aplikazio | Euskaltel Blog\nHasi da ikasturtea: zure ordutegiak antolatzeko lau aplikazio\nIkasturtea iritsia dugun honetan, dena txukun-txukun jarri beharko dugu… Askorentzat, hau izaten du lehen urratsa ordenatze-lan horrek: paperezko agenda berri bat erostea, urtean egin beharreko guztia han idazteko (azterketak, eskolaz kanpoko lanak eta jarduerak…). Dena gogoratu behar da, izan ere!\nKontua da, baina, ikasturte-hasieran erosten ditugun agenda horietako asko ez direla inoiz iristen gurekin urte-amaierara. Denoi gertatu zaigu hori; batzuetan, utzikeriagatik; beste batzuetan, enbarazu besterik egiten ez dutelako agenda horiek, edo ohitura galdu eta kostatu egiten zaigulako egunero erabiltzea.\nGuk, berriz, teknologiaren alde egiten dugu, eta hau proposatzen dizugu: utzi alde batera papera, eta smartphonea bihurtu ikasturte honetarako bidaide. Azaldu dizugu, lehendik, nola bihurtu smartphoea hizkuntza-irakasle; orain, berriz, laguntzaile pertsonal bikaina ere izan daiteke:\nIkaslearen agenda. Azkar eta erraz.\nErregistratu zure ikasgaiak eta eskola-ordutegiak. Hori duzu lehenbiziko urratsa, denbora pixka bat kenduko dizun bakarra. Hortik aurrera, izugarri erosoa egingo zaigu oharrak idaztea, jakinarazpenak eranstea eta azterketen datak jartzea. Ikasleek ikasleentzat diseinatua da aplikazio hori. Erraztasun eta arintasun bila bazabiltza, ikaslearen agenda baino hoberik ez duzu. Hobetu zure emaitzak! Eman lehen pausoa! Androiderako eta iOSerako erabilgarri.\nPocketlife. Gauzak ikusteko era asko daude.\nBaldan samarra zarela eta gauza sinpleak dituzula gogoko? Bada, orduan, izugarri gustatuko zaizu Pocketlife. Oso erraz ikusten dela, hori du ezaugarri nagusietako bat aplikazio horrek: aski duzu begiratu bat egitea egunak zer dakarkizun jakiteko. Izan ere, zazpi ikuspegi desberdin ditu egutegiak. Probatu ezazu!\nWunderlist. Partekatu zure lanak.\nAplikazio horren formatuak daukan eginkizun-zerrendak aukera ematen du oharrak bizkor idazteko eta gauzak gogorarazteko. Proiektu handiagoak antolatzeko aukera ere ematen du haren funtzio-kopuruak, eta, gainera, senideekin, lagunekin eta ikaskide edo lankideekin parteka ditzakegu gure lanak eta, hartara, taldean jardun. Ezin hobea une oro sinkronizatuta egoteko. Androiden eta iOSen aurkituko duzu.\nNire agenda pertsonala. Adin guztietako jendearentzat.\nAplikazio hau ez da publiko hain zehatz batentzat, ikaslearen agenda ez bezala, baina primerakoa da era guztietako ordutegiak antolatzeko, eta aukera bikaina edozeinentzat. Besteak beste, zure oharrei argazkiak erraz asko eransteko balio dizu aplikazio horrek, eta sarrera horietako bakoitzean iruzkin labur batzuk egiteko. Lagungarria, ezta? Oraingoz, Androiderako bakarrik dago erabilgarri.\nSeguru ikusi duzula jada zein den zuretzat egokiena. Deskarga ezazu, eta iritsi lehen helmuga: ikasturte honetan ez duzu aitzakiarik gauzak ordenatu gabe edukitzeko. Etxeko lanak egiteaz gogoratzea, lan hori entregatzea, gaur ikasten hasteko eguna dela gogoratzea…, smartphonean daukazu den-dena.


Gaur amaitu da udalak antolatutako arte udalekuetan begirale izateko izen ematea — Berbia\nGaur amaitu da udalak antolatutako arte udalekuetan begirale izateko izen ematea\nGuztira, 5 lagunen eskaerak jaso dira udal bulegoetan\nBi dira, udalak, aldi baterako kontratatu nahi dituen arte begiraleak. Arte udalekuetako plazak mugatuak dira, gehienez 12 lagunek parte hartu ahal izango dute eta horregatik, zehaztuta dago kontratatuko diren begirale kopurua.\nUdaleku berezi hauetan begirale lanetan aritzeko, 18 urte beteta izatea, arte ederretako graduaren lehenengo bi ikasturteak gutxienez gaindituta izatea eta euskarari dagokionean EGA edo 3. hizkuntza eskakizunaren mailako titulazioa izatea eskatu zuen udalak. Horrezaz gain, formazio akademiko osagarria eta esperientzia merituak baloratuko dira. Hala, gutxienez eskatzen den arte ederretako graduaren 2. ikasturtetik gora kurtso gehiago gaindituta izatea, marrazketa, margotze edota eskulturarekin harremana duten prestakuntza ikastaroak egin izana edo euskararen inguruan, 4. hizkuntz eskakizuna edo baliokidea den maila izatea bereziki baloratuko dira. Arte udalekuetan begirale gisa esperientzia izatea, artearen inguruan irakasle lanetan jardun izana eta oñatiarra izatea ere kontutan hartuko dira. Meritu horiek baloratzeko, eskaera orriarekin batera dagozkion agiriak aurkeztu behar izan dira.\nEskaerak aurkezteko epea amaituta, aipatutako merituak baloratuko dira eta bakoitzaren puntuazioa kaleratuko da. 5 izan dira guztira, arte udalekuetan begirale izateko presentatu diren hautagaiak baina bi bakarrikkontratatuko dira.\nUdalak arte udalekuetan begirale gisa arituko diren bi lagunei, aldi baterako lan kontratua egingo die. Kontratuaren iraupena, ekainaren 29tik uztailaren 30a artekoa izango da eta lanaldia berriz, goizeko 9.30tatik 13.30tara.\nIturri: Oñati Irratia


Julen Ugarte, Egilea hemen ZUZEU\nIngenieria izateak, zientzia gustuko dudala suposarazten du. Asko irakurri eta bidaiatzea gustuko izateak, beste interes batzuk dauzkadala. Denen artean kamuflatuta, kirola. Eta nahaste horren emaitza Julen da. Ni neu.\nEskoziako ligara bidean\n"La mejor Liga del Mundo" bezala saltzen digute, baina gero eta jende gehiagok jartzen du dudan titular hori, neugandik hasita. Beharbada lehen esaten zen "Liga de las estrellas" hobeto legoke. Izarra...\nFabian Cancellara: Bernako lokomotora\nEz dakit nola kalifikatu Fabian Cancellara azken urteetan lortzen ari den guztia. Lortzen ari dena, eta nola lortzen ari den. Duen palmares beldurgarriari gehitu dizkion azken harribitxiak ikusi oste...\nEspainiako kasta politikoa\nMikrofono aurreko hooliganak\nFutbola gustuko baduzue seguraski jakingo duzue pasa den asteazkenean Stade de Francen Frantziak eta Irlandak jokatu zuten partiduak sortu duen polemika. Futbola gustuko ez baduzue ere, ez litzateke h...


Ihoteak ate joka - Etxarri aranatz - Guaixe.eus\nIhoteak ate joka\nGuaixe 2017-02-09 08:30\nGarizuma murrizketa ugari zekarren garaian, haren aurretik ospakizun handiak egiten zituen herri xeheak. Agintarien mugek eta trabek etxarriarrek ospakizunak hausterre aurreko hiru ostegunetan ospatzera eraman zituzten. Hala, heldu den ostegunean, hilak 9, Gizakunde ospatuko da. Gizon helduen eguna zen, txatarras jantzita eskean atera eta jasotakoarekin afaria egiten zuten. Kintoak eta gazteak aterako dira eskean. Otsailaren 16an, osteguna, Andrekunde izanen da. Txatarras jantzi eta eske-erronda egiten zutenak emakumezkoak ziren. Ihoteak galdu zirenean hainbat familietako emakumeek elkarrekin afaltzeko ohitura hartu zuten. Emakumeen herri afariak egin izan dira gerora.\nGarikunde, otsailaren 23an, gazteen arteko borroka eguna zen; kolpeak urte guztian zehar debekatuta zeuden, eta egun horretan haien arteko gorabeherak konpontzeko erabiltzen zuten. Kolperik eman gabe “aurkaria lurraren kontra eusten zuten”. Maskubiak haizez bete, eta jendea jotzen zuten, baita suko hautsa bota ere. Egun zigorrak eskutan dituztela berotzen dute jendea kintoek. Haurrak txatarraz janzteko eguna, Zalduniyote edo mutillerdiyek, otsailaren 26an izanen da. Eta Astearteiyoterekin, otsailaren 28an, denak txatarraz janzten ziren, gaita doinuak zeuden eta bazkaria egiten zen. Gaur egun kintoekin batera mozorrotuen kalejira egiten da eta gau-partean mozorro-dantzaldia izaten da plazan.


Iker GURRUTXAGA|2020/07/06 Eguneratua:\nDisko asko publikatu gabe, baina dagoeneko 15 urte baino gehiago pasa dira Izatefaltsua taldea sortu zenetik. Amurrioko taldeak 2015ean atera zuen beren lehenengo lan luzea eta, bost urte beranduago, 'Amorru bizia' lanarekin datoz. Bidean, kontzertu asko eta talde potoloekin elkarbanatu dute oholtza. Ibilbideaz eta disko berriaz hitz egiteko gonbidatu ditugu MusikHaria saiora.\nHiritik ihesi, animaliak lagun dituela bizi da Rakel Arenaza Acedo donostiarra. 'Bakarrik hobeto fest' batean taularatu zen lehenengo aldiz bakarrik eta gerora Koban taldean zituen bi kide batu zaizkio Raitx proiektua aurrera eramateko. Lehen diskoa kaleratu dute aurten eta, gainera, Gaztea maketa lehiaketa irabazi. Diskoaren, bere bizi estiloaren eta bestelako hainbat konturen inguruan jardun gara hizketan MusikHaria saioan.\nUdan ere reggaeran «sukar ona» izango dugu NAIZ irratian\nEneko Alkortak gidatu du ikasturte honetan ere 'Reggae Fever' irratsaioa. Atsedena hartzeko garaia tokatzen zaio orain, ordea. Baina, saioak etena izan ordez, bere saiotik pasa diren hainbat selektorek egindako sesioak izango ditugu uda honetan. Ikasturtearen balantzea egiten eta udako saioen nondik norakoak azaltzen izan da Alkorta MusikHaria saioan.\nIker Ibarluzea|2020/07/05 Eguneratua:\nOihana Azkue|2020/07/04 Eguneratua:\nIker Ibarluzeak astero ekartzen dizkigu eguraldiari lotutako bitxikeriak. Aste honetan, fenomeno meteorologiko arraroak izan ditugu hizpide, bola itxurako tximistak, igel eta arrain zaparradak edota hodei lentikularrak besteak beste.\nIker Ibarluzea|2020/07/04 Eguneratua:\nOrria 2/ 133


Esti Quesada, youtuberra: «Youtube mendi errusiar bat da; dirua lortzeko, lan egin ezazu»\n2018/05/15 -n liburutegia-kargitaratuta\nUrtzi Urkizu / 2018-05-15 / 416 hitz\nAtresmediaren Flooxer plataformak ‘Looser’ telesaila estreinatuko du etzi. Quesadak jokatuko du rol protagonista: Pringada. Brays Efe eta Mariona Teres izango ditu lagun.\nKategoriak Berria egunkaria, D eredua, DBH 3. eta 4. mailak, Elkarrizketa, Euskara, Telebista\t| Etiketak "Looser, Atresmedia, Urzi Urkizu\t| Utzi erantzuna


Txalaparta, hitzak & ideiak\n2002-06 Hoteleko kontuak | Joseba Bergara\nDurangoko Azokaren atarian, urtero, ezusteko atseginen batekin datozkigu Putz aldizkariaren inguruan lan egiten duten Apokaliftin elkarteko lagunak. Hainbaten artean idatzitako Puntu eta koma etilikoak edota Diego Martiarturen Hamaika ipuin izan ziren lehen aleak eta, iaz, Serranoren Hoteleko kontuak lana eskaini ziguten. Aldizkariarekin batera, berriz, sasoi berean, Metroko literak izeneko diskoa ere banatu zuten, hainbat lagunen narrazioekin. Zalantzarik gabe, beraz, argitaletxeen egituratik at euskal literaturaren inguruan lan egiten duen gazte ekimen ausart eta sendoena da Putz aldizkaria eta honen inguruko Apokaliftin elkartea. Arretaz jarraitu beharrekoa, beraz.\nHoteleko kontuak lana ere ildo horretan koka genezake. Euskadi Irratiko Lauretan Babel irratsaioan ohiko kolaboratzailea izan da azken urteotan Asier Serrano idazle eta musikaria. Saio horretan, ia astero, euskal mitologiaren inguruko eta hoteletako kontuei buruzko narrazioak irakurri dizkie entzuleei. Eta iazko Durangoko Azokaren atarian, bi liburutan ikusi zuten argia narrazio haiek. Euskal mitologiaren ingurukoek Txalapartaren Mari Basajaunaren eremuan izenekoan. Besteek, Hoteleko kontuak honetan.\nHoteletako gelak dira narrazio hauen abiapuntua. Hiri eta egoera-ezberdinak ikusarazten dizkigu egileak hotel eta gela bakoitzean. Hoteletan ateratako argazkiak direla ere esan daiteke. Baina, azken batean, Asier Serranok ohikoak dituen argazki literarioak dira. Pertsonen sentimenduak islatzen dituzten narrazioak. Egoera bereziak biltzen dituzten narrazioak. Askotan, indarrez gainezka dauden narrazioak.\nErraz irakurtzen den liburua da. Entzuteko sortua izan eta gerora irakurleen eskura jarri dena. Kontrazalean esaten den moduan, “hotel hau ez da inongo mapatan ageri”, eta “bertan ostatu hartzen duten bezeroak ez dira ohikoak… pertsonaia bakartiak dira; ezer bilatzera joan ez, baina denek aurkitzen dute zerbait: iraganaren laberintoan ezkutatutako bidezidorren bat, behinola bete bariko amets gaiztoren bat… enfin, izan gura zutena edo direna”.\nBeste bebin ere, eskertzeko ahalegin ederra Apokaliftin elkartekoena.


...>ez zeukaten ezer bereizterik. Soinuei zegokienez, zurrungarien burrunba tematsua entzuten zen, eta baita beste hots txikir...\n...en norbaiten usaina duen norbaitena. Lo hartu eta zurrungarik egingo ez duena. Ez dituena hankak zabaldu beharko, bere es...\n...Logela isilpean dago, isilegi. Ez da amonaren zurrungarik, ez arnasarik entzuten. Burua altxatu eta ukondo baten gain...\nKultura eguneroko bizitza delako. Egilea(k) COLINA, Sustrai. Jakin, Jakinkizunak S.L. 2018 (1)\n...ma bi ilargiren arteko gauaren ertzean ziplo datzan zurrungariak mehatxutzat duen jaka horia. Jaka pijama bihur litekeen gis...\nlotan gelditzean zurrungarik egingo ote dugun\nOsasuna. Egilea(k) MITXELENA, Eñaut. Aizu!, AEK (Euskaraz Koop.) 2013 (5)\n...ketak. Zehazki, kantuarekin eztarriko giharrak landuz, zurrungarien egoera hobetu egin daitekeela ikusi dute. Alise Ojay abesba...\n...>zutenek hobera egiten zutela. Zehazki, 60 zurrungari arrunt eta lo apnea zuten 60 lagun erabili zituzten azterke...\n...eta eta proba egin ostean, egiaztatu zuten zurrungari arruntek eta lo apnea ahul edo ertaina zutenek hobera egite...\n...bat kantu ariketa prestatu zituen, eta boluntario zurrungariekin erabili. Hainbat azterketa eta proba egin ostean, egiaztatu...\n...an daiteke baliagarria. Nolanahi ere, ohe-kide zurrungariak baino ohe-kide abeslariak nahi dituenik ez da faltako etxe ...\nOsasuna. Sexologia. Zer behar dut erotikan murgiltzeko?. Egilea(k) ORMATZA IMATZ, Agurtzane. Berria, Euskal Editorea SM 2012 (1)\n...o argitasun pixka bat, armairuko ateak zarratuta, zurrungarik ez... Bakoitzak gure baldintzak dauzkagu, eta gure bikoteki...\n...> motxiladunen ondoan edo likore usaina zerion gizon zurrungariaren alboan.\nZer dugu hau? 1. atala. Egilea(k) , K2000. ETB dokumentalak, Euskal Irrati Telebista 2008 (2)\n...tzien jaurtiketan,200dezibeli.Motozerra batek zurrungarik ozenenak berdintzen ditu,90dezibelekozarata ateratzen baitu...\n...idez, akaroak eta alergiak murriztuko dituzte, eta zurrungarik gabe lo egingo dute.


Neurolinguistika, psikolinguistika, elebitasuna eta itzulpenaz — EIZIE Elkartea\nBi hitz esan nahi nituzke gai honi buruz JEAN-LUC NESPOULOUSen artikulu batean oinarrituaz.\nItzulpenari buruzko edozein teoriaren hasierako leloa izaten da "traskodatze" batean datzala itzulpen-prozesua, eta errealitatea eta hizkuntza elkarrekiko harremanetan sartzeko edozein prozesutan gisa beretsuko transkodatze bat burutzen dela halaber, nahiz paisaia bat deskribatu, nahiz pasadizo bat kontatu. Hala, itzulpenaren kasuan hizkuntza bat izango litzateke jatorrizko errealitatea eta beste hizkuntza bat prozesuaren emaitza. Psikolinguistika eta neurolinguistika bi adar desberdin izanik ere, psikolinguista gutxitan interesatzen da hizkuntz-jokabideen sostengarri diren prozesu mentalei buruz berba eta hizkuntzaren sustrai biologikoaz arduratu gabean, eta neurolinguista ere gutxitan interesatzen da portaera tipo jakin bati buruz hizkuntz-ulermena eta -produkzioa bezalako prozesuen naturari heldu gabe.\nNeurolinguistikari dagokionean, burmuinetako lesioren bat izan duten poliglotengan egindako azterketek seinalatzen dute gaixoek batzuetan modu arras desberdinetan berreskuratzen eta erabiltzen dituztela hizkuntza batzuk eta besteak sendatzen ari diren bitartean.\nHortik uler baliteke ere dispositibo biologiko nolabait autonomoa dagoela eleaniztun batek menderatutako edozein hizkuntzaren funtsean eta, zirkunstantzien arabera, txandaka edo apanean erabiltzen duela gradu berean dakizkien hizkuntzetatik bata zein bestea, horrelako tesi batean ezin pentsa daiteke itzulpenarena bezalako iharduera baten sustraia "lokalizatzera" ahalegintzen denean. Itzultze-lanean elkarrekiko jokoan sartu behar dute itzultzaileak darabiltzan hizkuntz-sistemek, eta beraz, sistema horiek burmuinen parte berean edo desberdinetan egonik ere, lehen hizkuntzan dagoen mezua bigarrenera transkodatuko duten nerbio-koneksio batzuen jokoan sartzea eskatzen du itzultzeak. Hala, pentsa daiteke paziente batek egoera jakin batean hizkuntza bat hobespenez erabiliko badu —itzultze-lanekoaz kanpoko edozein bilinguismoren baitan—, nahitaez ihes egin beharko diola besteari inhibizio psikolinguistikoa zein neurolinguistikoa direla bitarte, eta inhibizioa gaizki kontrolatzen duen neurrian ohizko interferentziak azalduko dira. Itzultzailaren baitan, ordea, horrelako inhibizioa areagotu eta itzultze-lanak behar dituen hizkuntza desberdinen arteko joan-etorria erabat kontrolatuko litzateke.\nItzulpena ikuspuntu psikolinguistikotik hartzerakoan bi galdera sortzen dira berehala.\nLehenengoa da ea zein sakontasun mailataraino iritsi behar den bigarren hizkuntzaren barna lehenengo hizkuntzan emandako mezua tajuz itzultzeko. Gainera, itzultzaile batetik bestera maila batean edo bestean dagoen aldea ikusiaz, esan daiteke psikolinguistikoki motibatzen dela hitzez-hitzezko itzulpena eta ez-literalaren arteko aldea.\nBigarrena da ea itzultzerakoan noraino barrendu daitezkeen bigarren hizkuntzako egitura linguistikoak. Bigarren kasu hau bereziki garrantzitsua da aldi bereko interpretaritzari dagokionean, honetan itzultzeko denbora oso laburra bait da jatorrizko egiturak, hitzaldiaren armonia eta isuria etab. kontutan hartuak izateko.\nGure gizarte elebidun honetan gorago aipatutako inhibizioa aintzat hartzekoa bada itzulpen ereduari dagokionean, irakaskuntzari lotzen bagagozkio biziki garrantzitsua izango da, umeen kasuan bereziki, eta oso kontuan eduki beharko da haurrek hizkuntza natural eta konplexurik gabekoaz mintza daitezen nahi badugu, inhibizio guztiek izaten bait dituzte beren ondorioak. Hau pixka bat argitzeko, Jose Maria Sanchez Carrión-ek El Espacio Bilingüe liburuan agertzen dituen konklusio mamitsu batzuk azalduko ditugu, zenbait pasarte hemen itzuli edo laburtuaz eta komentario batzuk erantsiaz.\nLehendabizi esan behar da bilinguismoa indibiduala zein soziala izan daitekeela (hura honen barrenean delarik), eta horrela konpondu egiten da bilinguismoaren indibidualtasun eta elebidunaren bi hizkuntzen alorkako erabilera den diglosiaren sozialtasunaren arteko kontraesana. Hizkuntza gizartearen sistema izanik eta hizketa sistema horren erabilera indibiduala izanik ere, tartean bada hizkuntzaren erabilera sozial bat, "hizketa sozial" bat, eta hortik letorke elebitasun soziala. Beste zenbait faktore kontutan hartuez gero "elebitasun espazial" batez ere mintza daiteke.\nElebidunaren bi hizkuntzak kontrako zentzuan ari diren aurkako indartzat ikusten badugu bilinguismoa momentuko oreka bakarrik da. Oreka hori indar hazkor eta indar urrikor baten arteko parekotasuna besterik ez da.\nKomunitatean talde batek bere bizitzaren behar eta galderen erantzuna hizkuntzan ikusten badu ere, beste batek oztopoa ikusten du bertan.\nAxaleko eta formalista den purismo burugogorraren aurrean, arrazoi sendoak daude pentsatzeko hizkuntza baten hondamena ez datorrela beste batetik edo batzuetatik maileguz hartutako hitzetatik –sekulako mordoa izanik ere–; hori, okerrenera ere, flakeziaren seinale herabeti bat baizik ez litzateke izango, hizkuntza orok bere baitan bait du bere burua hornitzeko adina ahalbide. Hizkuntza erabileraz eta helburuz erabat bihurritu eta, ondorioz, kontzeptuak deserrotzetik etortzen da hondamena.\nGainera, bilinguismo-egoeran elebidunen kantitatea baino inportanteagoa da kalitatea: elebiduna bere bizitza eta ezagueraren alor guztiak hizkuntza batean adierazteko gai bada, hizkuntza horretan influentzia mesedegarriagoa izango du erdizkako elebidun multzo batek baino eta hauen baitan ere.\nBeraz, denok diglosiak jorik bagaude eta herri honek legez eta derrigorrez elebidun izan behar duenez gero, lehendabizi diglosia arrasto guztiak ezabatzera ahalegindu beharko dugu gure bizitzako alor guztiak euskaraz betetzeko, baina gaurko eguneko inhibizio askok ulermen zailtasunak ekartzen dizkigute maiz eta desnaturaltasunak gehienetan. Hizkuntz-ahalmena eta etorria urritua edukitzea gutxi balitz ere, geurok inhibitzea, besteak inhibi-araztea eta badaezpadako sistema batzuei hertsiki lotzea bakarrik falta zaigu guztiz hankamotz edo burumotz gelditzeko. Euskal hitzak mihi-muturrean ez ditugunean, ez al da gehientsuenetan alferrikakoa gogoaren hondarrak arrotzea? eta, alderantzizkoan, erdal hitz bat eguneroko hizkuntzan etengabe darabilkigunean ez al da gehienetan gure kalterako izango euskal ordaina gure arbasoen hondarretatik ateratzea? eta zer esanik ez logika hotz edo motz baten ume —askotan zazpikiak— diren hainbat eta hainbat hitz itsusi eta flakori buruz. Zenbait esamolde edo giltza-hitzekin ere berebat gertatzen da, erdarazkoa erabat geureganatua eduki eta euskarazko jatorra berpizteko ahaleginean, hauek trabeska erabiltzen ditugu, ez batera eta ez bestera. Bestetik, egunero ikusten dugu jendea bere solasaren erdian erdarazko esaldi osoak tartekatzen erdarazko hitzak euskaraz ez erabiltzeagatik edo hitz hori euskal esaldian nola txertatu ez dakielako. Guk egiten dugun euskara jator-usteko honen hitzetatik hiru laurden —joskeratik ere auskalo zenbat— garai batean geureganatutako erdara baldin badira, zer dela eta orain halako izuak. Atzizki gehienekin ere hor nonbait gabiltza, erdarazko bakarren batzuk soilik hartzen ditugu besteei iheska, nahiz egungo internazionaletan internazionalenak izan, nahiz aspaldiko denboretatik erabiliak izan, nahiz klasikoek eta herriak ederki erakutsi diguten erdal atzizkiak hartu ez ezik euskal hitzei nola eta zertarako erantsi behar zaizkien. Guk, ordea, erdal hitzari euskal atzizkia erantsiko diogu amini bat kamuflatzeagatik edo, aspaldiko euskal hitza zapuztuaz, erdal atzizkia kendu eta euskalduna erantsiko diogu. Bien bitartean, aldameneko erdara ahaltsuak aise eta lasai bereganatzen ditu gureak, baina gu, gure ttikiaren lotsaz edo zapuztuta gaudelako, apika ez gara gauza izango haienak geureganatzeko. Etc. etc. etc. Hau guztiau ez ote da —atxikimendua hartu diot hitzari— inhibizionismo modukoren bat? ala kemen falta? ala pobrezia psikiko edo espirituala ote? Ez dakit gauzak horrela diren, nork daki?!!; gauza guztietako erak eta manerak izaten dira; autoritateak anitz dira, ia-ia autoreak ez bezain. Zernahi edo nolanahi ere den, nik hibridazio baina erdarazio soil gehiago ikusten dut, eta horrek adierazten du nolabait ere alde egiten dugula kutsatu edo erdaraztatu baino lehen eta, bestalde, gauza asko ez direla sinesteko edo gustatzeko moduan egiten. Gauzak tajuz antzean egitekotan, lehenik eta behingoz inhibizio guztiak bazterrera utzi eta euskararen alorreko sasi-profesional, erdi-profesional eta profesional kaxkar guztiok eskura ditugun ahal bide eta baliabideak oro erabili beharko ditugu gure maila apala jasotzeko; hala da bai, esan beharrekoa da profesional gehienak oraingoz ez gaudela erdaldunen parean eta ez beti hizkuntzaren egoeragatik. Euskara sustrai eta muinetaraino aztertzen duten egunean baliabideak sobran baldin baditugu, orduan hasiko gara sasi-belarrak eta aihen gaiztoak ateratzen, hala komeni bada. Bitartean, eta gure behartasunean, profita ditzagun aldamenekoak eta auzo-herrietakoak, zaharrak eta berriak, denak eskas bait ditugu. Oraindik behintzat erdara dugu jakintza-bide, eta gure ttikitasunean egundoko hazainak egiten ez baditugu —eta ez dirudi—, hala izango da beti. Euskaldunak diruz aberasteko erakutsi izan duen sen eta abildadea hizkuntzez aberasteko erabili izan balu, gauzak oso bestelakoak ziratekeen gaurko egunean. Pobrezia, arima eta kontzientzia xahu edukitzeko on balitz ere, aberasteko ez du balio, eta are gutxiago konpetentzia honetan konplejurik gabe konpetitzeko. Guzti hau esatea zilegi ez balitzait ere, inguruan bizitu dudan beldur eta ezinari erantzuteko da.\n1. "Neurolinguistique, psycholinguistique et traduction", Meta aldizkaria, 29. alea, 1984eko martxoa.


Ahaltsuagoa - Deia\njuanra madariaga 09.03.2021 | 00:54\nkRISIAK bizirik dirau. Eta krisialdiak maila guztietan eraso egiten du. Atzoko eguna ere sasoi honetan itotzen gaituen prekarietatea salatzeko balio izan zuen. Badirudi ekonomiaren egoera kritikoak (eta sozialak ere) errepikatu egiten direla ziklikoki, eta pandemiak ekarri duena ez da gutxiagorako izango. Etorkizunari begira jartzen den edozein gazte derrigorrezko prokrastinazio sentipen batek hartzen du, bizi-itxaropenari (denboran eta kalitatean) ateak zabaltzeko oztopo moduko zerbait bilakatzen bai-tzaie egunerokoa. Kontuan hartu behar da, gazteen artean egindako ikerketa batek azaltzen duen bezala, 25 urte baino gutxiago dutenen artean dagoen langabezia % 40 baino gehiago dela. Eta besteak ere antzean dabiltza.


20 urte ditu eta nostalgiaren erregina berria da: nor dago Pinkpantheress artistaren atzean?\nAinhoa Vitoria ''B Aldea''n\nPinkpantheress musikari britainiarraren musika ekarri digu Ainhoa Vitoriak bere asteroko tartean.\nPinkpantheress. Argazkia: @pinkpantheress\nAinhoa Vitoria Pinkpantheress artista gaztearen inguruan aritu da "B Aldea"n. Britainiarra da, 20 urte ditu eta "Break It Off" abestiarekin egin zen biral TikToken, hiru milioi erreprodukziotik gora lortuta.\nSare sozialetan lortutako arrakasta tarteko, Pinkpantheressek "To Hell With It" mixtapea autoekoiztu eta kaleratzea lortu du. Bere musika "new nostalgic" (nostalgia berria) gisa definitu du artistak berak, gaizki sentitu arren ondo daudela esatera behartuta dauden belaunaldi baten parte dela argudiatuz.\nErabiltzen dituen melodia itsaskorrek eta letra nostalgikoek "sad girl"en (neska tristeak) ikono bihurtu dute Pinkpantheress. TikTokez gain, Instagramen, Spotifyn eta Youtuben publikatzen ditu bere abestiak.\nArtista britainiarraren bilakaera profesionala geldiezina izaten ari da; izan ere, unibertsitateko korridoreetan musika grabatzen hasi eta Parlophone zigilu ezagunarekin "Attractec To You" izeneko singlea kaleratzera iritsi da.\nAlbiste xelebreak 2021


Pasa den astean Aldiri aldizkariari buruzko elkarrizketa egin zigun Onda Vasca irratiko Jon Martija esatariak, “La última seducción” programan, Euskal Herriko Arkitektoen Elkargo Ofizialaren Gipuzkoako ordezkaritzarekin batera antolatzen den “Castillos en el aire” atalean. Entzuteko, sartu haien webguneko hurrengo loturan:… Jarraitu irakurtzen →\n2012-06-07 aldiri 2 iruzkin\nInprimategitik iritsi berri zaigu Aldiriren azken zenbakia, “Energia ON” izenekoa. Laster izango duzue bai etxean —harpidedunok— bai liburu-dendan. Gezurra badirudi ere, dagoeneko argitaratzen dugun hamargarrena da, hasierako 0. zenbakia zenbatu gabe. Matematikoki, zenbaki borobila, beraz. Ea kualitatiboki ere berdina iruditzen… Jarraitu irakurtzen →\n2012-02-11 aldiri Leave a Comment\n2011-05-20 aldiri Leave a Comment\nOtsailean Euskal Herri osoko 80tik gora hedabidek (tartean UEUren Aldiri eta Uztaro aldizkariak) bertara deitu zintuztegun euskarazko hedabide ez publikoen sektoreak egungo krisiaren aurrean bizi duen egoeraren berri emateko. Besteak beste, iragarri genuen hurrengo hilabeteetan euskal gizarteko instituzio eta alderdiekin… Jarraitu irakurtzen →\nSailkatugabeak\taldiri, euskara\nALDIRI aldizkariak, beste 63 hedabiderekin batera, hurrengo editorial bateratua sinatu du: Euskarazko hedabideak, beste jauzi baterako ordua Euskarazko hedabideen historia jarraitu duenak, badaki azken 30 urteetako abaroan egin dela biderik emankorrena. Eta badaki denbora horretan emandako aurrerapausoa itzela dela. Gaur… Jarraitu irakurtzen →


“Antzerki Arineko Jardunaldiak” Pabilioi 6 aretoan - Nontzeberri\nHasiera/ESZENA/“Antzerki Arineko Jardunaldiak” Pabilioi 6 aretoan\n“Antzerki Arineko Jardunaldiak” Pabilioi 6 aretoan\nP6 Arte Eszenikoen Sortzaileen Elkarteak, Bilboko Udalaren Kultura Sailak, Bizkaiko Foru Aldundiak, Café Bilbao/Tartean Teatroak eta P6 antzerki laborategiak lagunduta, aurtengo Antzerki Arineko Jardunaldietarako deialdia zabaldu du. Jardunaldiok martxoaren 29tik apirilaren 28ra bitartean izango dira P6ko gune ezberdinetan.\nAurkeztu beharreko antzezlanak gaia eta estiloa libreak izango dira, areto txikietan antzezteko modukoak, eta gehienez 15 eta gutxienez 10 minutuko iraupena izango dute. Euskarazko edota gaztelaniazko testuak jatorrizkoak eta estreinatu gabeak izan behar dira.\nEdizio honetarako 10 lan hautatuko dira, eta Café Bilbaok antolaturiko Teatro Laburreko Sarien artean, muntai horien barruan bat aukeratuko da.\nAlex Angulo Antzerki Arineko Saria banatuko da; 3.000 euroko diru sari hori Antzerki Arineko Jardunaldietan aurkeztutako lan onenari emango zaio. Horretaz gain, Kriselu saria euskarazko muntaiarik onenarentzat, eta Café Bar Bilbao Produkziorako Sari Berezia ere banatuko dira. Aurrekoekin batera, Antzezle Onenaren Saria eta Ikusleen Saria banatuko dira.\nAntzerki Arinaren VII. Jardunaldietan parte hartzeko epea otsailaren 10ean amaituko da.\nInformazio guztia: Pabilioi 6.\nFreedonia eta Willis Drummond taldeek Azpeitian joko dute\nKulturak eman duenari begira


Ohiko galderak - WoopShop ®\nSaskia / S /.0.00 0\nNola bilatu produktuak?\nProduktuak bilatu dezakezu produktuaren izena edo gako-hitza orriaren goialdeko bilaketa barran. Saiatu deskribapen orokor bat sartzen. Zenbat eta hitz gako gehiago erabiltzen dituzun, emaitza gutxiago izango dituzu produktuen orrian. Bilatzeko kategoria bat hauta dezakezu.\nNola kalkulatzen dira bidalketa kostuak?\nHemen gaude WoopSop eskaini nazioarteko doako garraioa gure bezeroei produktu guztietan, woop woop!\nZer da Buyer Babesteko?\nBuyer Protection-ek gure webgunean erosleak konfiantzaz eros dezakeen berme kit bat da.\nbabestuta zara denean:\nAgindutako elementua ez da agintzen denboran sartu.\nJasotako elementua ez zen gisa deskribatu.\nziurtaturik izan zen benetakoa izan behar jaso zaren elementua faltsuak zen.


Tapia: "Energia eolikoak lagundu behar digu Europako Itun Berderantz jauzi kualitatiboa egiten" - SPRI\nAlbisteak 22 iraila, 2021 Energia Ris3 Euskadi\nTapia: “Energia eolikoak lagundu behar digu Europako Itun Berderantz jauzi kualitatiboa egiten”\nKlima-aldaketaren aurkako ekintza industria-ekoizpenaren mapa berean dago\nArantxa Tapia sailburuak Onda Vasca irratian erantzun ditu egun-eguneko gaien inguruko galderak.\n“Aldaketa klimatikoaren aurkako borroka ekoizpen industrialaren mapa berean dago. Europako Itun Berdearen helburutik oso urrun gaude, baina urratsak eman ditugu. Ekian jarri genuen martxan, aurreko legegintzaldian, Euskadin dagoen parke fotovoltaikorik handiena, eta beste bat lantzen ari gara. Parkeak komunitate txikiagoetan jartzeko ere lanean ari gara. Dena da beharrezkoa.\nBaina energia eolikoa da jauzi kualitatiboa ematen lagundu behar diguna, askoz leku gutxiago okupatuta, askoz ere ekoizpen handiagoa lortzen baitugu. Eta ez da nahikoa beste batzuek egitea, guk ere egin behar dugu, ez da nahikoa gertuko beste herrialde edo komunitate batzuek egitea. Guk ere egin behar dugu. Instalazio handiekin zein txikiekin.\nArgiaren igoera kezkagarria da, bazetorrela ikusten ari ginen, baina ez dimentsio horrekin. CO2 isurtzen dutenei ezartzen dizkiegun tasak eta garestitzen ari den gasa faktura elektrikoan eragina izaten ari dira. Gainera, Espainiako Estatuko araudia dagoen bezala, inpaktua Europako gainerako herrialdeetakoa baino askoz handiagoa da. Etxeko esparruak ez ezik, enpresek ere kezkatzen naute, ekoizpen-sareak sufritu egiten baitu.\nEuropako funtsak. Proiektu askok gure ekonomiak eskatzen duen eraldaketa hori aprobetxatu nahi dute. Eta martxan jarriko ditugu Next funtsak iristen ez badira ere. Baina iristen badira, ongi etorri, dena azkarrago egingo da. Administrazioak ere aparteko funts horiek espero ditu trantsizio-politika horiek arintzeko”.\nOtsoaren kudeaketa plan bat behar da, ez da nahikoa baliabideak izatea bajak berrezartzeko. Nahi duguna da abeltzainek bizirik jarraitzea, bestela gure mendiak, gure basoak, hutsik geratuko dira.


Zierbenak ezin izan dio brontzeari eutsi\nALBISTEAK Zierbenak ezin izan dio brontzeari eutsi\n06 abuztua 2017\nUrdaibaik nagusi asko irabazi du, gaur eguerdian, Castro Urdialesko eremuan, Espainiako Traineru Txapelketa. Hondarribia bigarren postuaz jabetu da zailtasun handirik gabe, eta Zierbenak ezin izan dio eutsi, Orioren mesedetan, atzo arratsaldeko erlojupekoan lortu zuen hirugarren denborarik onenari.\nSekulako lehen luzea egin ostean, Urdaibai-Bermeoko Bou Bizkaia (19.46.46) traineruak irabazi du, laugarren bider, Espainiako Traineru Txapelketa. Hondarribiak (20.00.80) ezin izan du ezein unetan bermeotarren garaipena arriskutan jarri, eta Orioren (20.14.89) zein Zierbenaren (20.15.10) arteko erronka partikularra, galipoen kaltetan suertatu da, hamarrekotan baino izan ez bada ere.\nEspainiako Traineruen Txapelketa honek frogatu du, besteak beste, euskal arraun-taldeen nasusitasuna tosta finkoan.


Xalbador Eguna ospatuko da Urepelen asteburuan\nUrriak 10 eta 11\nUrriaren 10ean eta 11n Urepelen egingo den jaian, Ximun Ibarra Zubikoa eta Juan Joxe Eizmendi bertsolariak ohoratuko dituzte bereziki.\nXalbador Egunaren edizio berri bat ospatuko da Urepelen larunbat eta igande honetan, urriaren 10ean eta 11n, eta aurten, Ximun Ibarra "Zubikoa" (Sunbilla, 1905 - Banka, 1979) eta Juan Joxe Eizmendi "Errexil" (Errezil, 1918 - Urruña, 1965) bertsolariak goratuko dituzte bereziki, Euskaltzaindiak jakinarazi duenez.\nBertan omenduko dituzten bi bertsolariak Hegoaldetik Iparraldera gerraren ihesi joan ziren, eta oso maiteak dira bertsozaleen artean. Hainbat bertso saiotan izan ziren bere garaian Xalbadorrekin batera, eta Teodoro Hernandorena zenak antolatu zituen txapelketa askotan parte hartu zuten 1946tik aurrera.\nLarunbatean hasiko da euskal festa, Kalakan taldearen kantaldi batekin: Urepeleko elizan izango da, 19:00etan. Ondoren, 21:00etan, lagun arteko afaria izango da, aldez aurretik izena eman dutenentzat, Xendarineko ahizpak kantari direla tartean.\nIgandean, 09:00etan hasiko den mendi ibilaldiaren ondoren, 10:30ean, meza izango da, Xalbador eta Leoni, Zubikoa eta Errexil, eta aurten udan hil zen Emile Larre eta beste bertsolari eta bertsolarien lagun asko gogoratzeko. 11:15ean, Zubikoa eta Errexil bertsolariei buruzko hitzaldi-mahai ingurua izango da, eta, 11:30ean, Bizkaiko Salatzaile dantza taldearen emanaldia, eta herri kirolak, Mutriku eta Donazaharreko taldeekin.\nOndoren, 14:00etako bazkari garaian, Zuberoako kantarien saioa izango da, eta jarraian, beti bezala, bertsolariak: Amets Arzallus, Sebastian Lizaso, Juan Jose Eizmendi eta Jose Luis Gorrotxategi. Erromeriarekin amaituko da festa aurten ere.\nsta aurten ere.


Jolasak | BASO MAGIKOA\nSARTU KONTUA SORTU\nGianni Rodarik, idazle eta pedagogo italiarrak, Italiako eskoletatik bira egin zuen berak sortutako istorio eta ipuinak kontatzeko asmoz baina baita umeen galderei erantzuteko prest ere.\nBira horretan jasotakoekin bukatu eta argitaratu zuen bere "Gramatica de la fantasía" liburua. Autoreak adierazten duen moduan ez da ez teoria bat ez eta errezeta liburu bat ere, umea hazten den ingurua suspertzeko proposamen bat baizik eta bertan jasotzen dira sormena sustatzeko jolas batzuk. Guk eskoletan erabiltzeko aproposenak iruditu zaizkigunak ekartzen ditugu.\nGianni Rodarik planteatzen duenaren arabera "Burura sartzen den hitz batek uhinak sortzen ditu, oroitzapenak, sormena... harri batek urmaelean egiten duen moduan". Umeei hitz bat proposatzea eskatzen dizuegu eta hitza bera lantzea eta hitzarekin jolastea. Esaterako "Artzain" hitza aukeratzen dugu eta horrela landu dezakegu:\nIkusi zer nolako elkarteak egiten dituzten umeek hitzarekin eta istorio laburren bat kontatzea.\nSoinu kidetasunak topatzea "ar" hasten diren hitzekin: arbola, arbela, artisau, ardo...\nKidetasun semantikoak: zapato, zapatilla, sandalia...\nAkrostikoak lantzea: esaterako ARTZAIN hitzaren hizkiekin hitz edo esaldi berriak sortzea.\nA ------ AHOA\nR ------ ROBOTA\nT ------ TXIMINIA\nZ ------ ZUHAITZA\nA ------ AMETSA\nI ------- INDABAK\nN ------ NEGAR\nAukera guztiak landuta, testu berriak sortu daitezke sormena dagoeneko suspertu delako.\nUme bati begiak tapatzen zaizkio eta beste ikaskide bati arbelean hitz bat idazteko eskatzen zaio. Guztiek hitza ikusi dutenean, hitza arbeletik ezabatzen da eta begiak tapatuta izan duenari, beste hitz bat idazteko eskatzen zaio. Prestaketak itxarote eta atentzio giroa sortzen du. Jolasak eragina izan dezan hitzen artean distantzia egon behar du. Adibidez:\nTXAKURRA -------- ARMAIRUA\nTXANOGORRITXU -------- TRENA\nABESTIA -------- PILOTA\nAgertu diren bikoteekin istorio bat sortzeko eskatuko diegu.\nIstorio bat sortzeko behar ditugun oinarrizko galderak papertxoetan idatziko ditugu eta poltsa edo kutxa batean sartu.\nZer egiten zuen?\nZer esan zuen jendeak?\nBeste poltsa batean erantzun posibleak sartuko ditugu. Ikasle bati galderatxoen poltsatik papertxo bat ateratzeko eskatu diogu. Ondoko lagunari berriz, erantzunen poltsatik beste papertxo bat. Horrela, istorio bat sortzeko oinarri izango diren, galdera-erantzun zoroak izango ditugu.\nEzagunak diren ipuinak nahasten ditugu istorio berri baterako abiapuntua izateko. Adibidez:\nTestuingurua aldatu eta beste garai edo eszenatoki batean jarri: Txanogorritxu helikopteroan.\nPertsonaiei ezaugarriak aldatu: Txanogorritxu neska bihurria eta alperra zen. Otsoa berriz koldarra\nPertsonaiak ere beste modu batekoak izan daitezke: Txanogorritxu mutil bat zen, ehiztaria berriz emakume bat.\nOhiturazko ipuin ezagunenak ere nahasi daitezke istorio berriak sortzeko: Erpurotxok, etxerako bidea topatzen ari dela, Txanogorritxurekin egiten du topo.


Preferentea: Jardunaldi kaxkarra Lagun Artea eta Etxarri taldeendako - Sakana - Guaixe.eus\nPreferentea: Jardunaldi kaxkarra Lagun Artea eta Etxarri taldeendako\nGuaixe 2019-10-28 11:28\nEtxarrikoek izan zituzten aukerak ez zituzten behar bezala aprobetxatu.\nPreferente maila. 6. jardunaldia: Aibares 2 – Lagun Artea 0 / Ilunberri 3 – Etxarri Aranatz 1\nPreferente mailan, jardunaldia ez da batere gozoa izan gure taldeendako. Larunbatean Oibarren jokatu zuen Lagun Arteak, Aibares taldearen kontra. Aibares ongi aritu zen lehen zatian, eta bi gol sartu zituen, azkena penaltiz. Lagun Arteak ez zuen eroso jokatu tarte horretan. Bigarren zatian lakuntzarrak saiatu ziren, baina Aibaresek oso ongi defendatu zuen eta bikain zaindu zuen atea. Horrela, 0 eta 2 galduta itzuli ziren lakuntzarrak.\nIlunberrin jokatu zuen Etxarri Aranatzek, Ilunberriren kontra. Partida oso lehiatuan, Ilunberri oso sendo aritu zen eta markagailuan aurreratu ziren etxekoak. Atsedenaldira joan baino lehen bigarrena sartu zuten Ilunberrikoek. Bigarren zatian Etxarri Aranatz hobeto atera zen zelaira eta jokaldi politak harilkatzen hasi zen. Horrela, Arratibelek gola sartu eta markagailuan 2 eta 1 hurbildu zen Etxarri. Aukera gehiago ere izan zituzten, baina ez zituzten behar bezala aprobetxatu. Aldiz, Ilunberrik hirugarren gola sartu zuen eta horrek ukituta utzi zuen Etxarri. Azkenean, 3 eta 1 galdu zuten etxarriarrek.\nBeti Casedano da liderra (12 puntu) eta Lagun Artea laugarren postura jaitsi da (11 puntu). Etxarri Aranatzek ere behera egin du sailkapenean eta 13.a da (6 puntu). Hurrengo jardunaldian, Lagun Arteak puntu bakarrarekin sailkapenean azkena den Ardoi taldea hartuko du Zelai Berrin eta Etxarri Aranatz 5 punturekin sailkapenean 14.a den Ondalanen kontra ariko da San Donato zelaian.


| euskalerria irratia\nErakunde Baimen Emaileen formularioa\neuskalerria irratiafm 91.4 IruñeaAzala\n2013ko Ekainak 19\tHemen zaude: Hasiera / Archives for euskalerriairratia\tIruñerrian Gaur 2013-06-19\n2013ko Ekainak 19 egilea: euskalerriairratia ordua: 14:22 Erantzun Murrizketen ondorioak albiste nagusi, Iruñerrian Gaur: Nafarroako Gobernuak ez ditu bete mendekotasunen bat duten herritarrei laguntzak aitortzeko epeak, Kontuen Ganberak salatu duenez. Justiziaren jardueran ere eragin zuzena du krisiak, Juan Manuel Fernandez Nafarroako Justizia Auzitegi Nagusiko presidentearen arabera: besteak beste, %26 igo dira hartzekodunen lehiaketan sartu diren enpresen kopurua urtea hasi zenetik. Foru erregimenaren inguruko polemikan, Gobernuak esan du Nafarroak legokiokeena baino gehiago ordaintzen diola Estatuari. Murrizketen kontrako protestak: administrazio publikoko sindikatuek txistor jatea Nafarroako Jauregiaren parean, pentsio publikoen aldeko manifestazioa adinduek, LAB sindikatuak agerraldia Enpleguaren Mahaia ezerezean geldituko dela salatzeko. Gakoa, gaur: Mika Etchebeherek.\nPodcast: Ireki leiho berrian\nMetropoli Forala 2013-06-19\n2013ko Ekainak 19 egilea: euskalerriairratia ordua: 11:52 Erantzun Solasaldi politikoaren tartean, Bilduko Bakartxo Ruiz, Nabai-Aralarko Xabi Lasa eta EAJ-Geroa Baiko Manu Aierdi izan ditugu. Karrisolasaren azken saioaren berri eman digu Karrikiriko kide Aitor Etxartek. Puntueus ekimenaren berri eman digu Iratxe Esnaolak\n2013ko Ekainak 18 egilea: euskalerriairratia ordua: 18:43 Erantzun Gaurko aldizkaritegian Argia astekariaz mintzatu gara bertako erredaktore den Mikel Asurmendirekin. Jarraian Atarrabiako Udalaren Euskeraren Plan Estrategikoaz aritu gara Mikel Oteiza zinegotziarekin. Angel Erro poeta burlatarrak “Happy birthday” kantuaz hitz egin digu eta Xabi Mendibilek azaldu digu giza diseinuaren arabera zehazten diren 9 guneen artean zein eta nolakoa den “sustraia” deitzen dena.\nBukatzeko, irratialdi honetan azken aldiz murgildu gara Kultur Arloan. Gaur Mikel Bujandak Patxi Zabaletaren hitzak ekarri dizkigu bere liburu berriaren inguruan: “Absurdoko kontuak edo zoroen kerriko kronikak”.\nFermin Erbiti: Ikasturte amaierako desioak\n2013ko Ekainak 18 egilea: euskalerriairratia ordua: 14:46 Erantzun Udaberririk gabeko ikasturtea amaitzear dago. Sermolari honentzat, behintzat, gaurkoa azken predikua da.\nKrisia aitzakiatzat harturik galtzen ari garen eskubideez hitz egin nezake, Nafarroako Gobernuaren egoeraz edo sozialisten lidergo faltaz. Hastear dagoen uda gogoan, ordea, hori dena alde batera utzita, bestelako kontuak aipa ditzagun, aro berriak ekar litzakeen kontu positiboez, esaterako:\nGogor ditzagun garai bateko udak: 15 urte, kurtsoa amaitu berria eta aurrean uda luze-luzea, misterioz beterik: festak, piszinako arratsaldeak, lehen muxuak, adiskidantza, ilusioa, pausoak zenbatu gabe munduan barna ibiltzeko gogoa…\nAtzera egin dezagun denboran mundua, edo gure mundutxoa, aldatzea posible dela sinisteko. San Joanetako sutara bota dezagun azken hilabeteotan bilduriko zabor guztia, batez ere barnekoa, eta goza dezagun, saltoka, kantuz, urteko gau luzeenek horretarako aukera paregabea ematen digutelako.\nIzan ere, udaberririk gabeko kurtso honetan, inoiz baino gehiago behar dugu uda argitsu eta alaia. Horrelakoa izanen ahal da datorrena!\nAnder Perez: Demokraziaren aitzakia\n2013ko Ekainak 18 egilea: euskalerriairratia ordua: 14:44 Erantzun Jendarte modernoetako zutabe nagusia omen da demokrazia. Baina kontzeptuak berak baino, haren ulerkera ezberdinek baldintzatzen dute jendarte baten norabidea, alde batera edo bestera. Gure agintari gehienentzat, demokrazia lau urtean behineko hori da, hautesontzi baten bueltan egiten dena, sondeo, estadistika eta zuzeneko emankizunen inguruan, flash ta guzti, ematen den ikuskizuna. Hortik aurrera, demokrazia aitzakia da, edo bermea, sudur puntan jartzen zaiena egiteko. Txikizio oro zilegi zaie, auskalo noizko hauteskundeen aitzakipean.\nBenetako demokrazia, ordea, egunez egun eraikitzen dena da, jendarteari parte hartzerako bideak eskaintzen dizkiona, iritzia emateko kanalak, erabakitzeko aukerak. Igandean, Deikaztelu eta Ezkio-Itsaso arteko 39 herrietako biztanleek ezezko borobila eman zioten autopista elektrikoaren proiektuari. Bozka ematera deitutako herritarren %63k parte hartu zuen, eta horietatik %99k baino gehiagok bozkatu zuen egitasmoaren kontra. Ariketa demokratikoa izan daiteke hori, baina benetako demokrazia erabaki hori gauzatu eta errespetatzea litzake. Eta hori, oraindik, ikusteke dago. Atzo, Euskadi Irratiko Faktoriako esatariak autopista elektrikoaren aurkako plataformako kide bat elkarrizketatu zuen. Emaitzak eskutan, proiektua bertan behera geratuko denaren itxaropena agertu zuen honek. Esatariak hala erantzun zion: “bai, hori zuen nahia da, baina benetan uste duzue geldituko dutela?”. Horraino iritsi da gure agintariekiko konfiantza. Eta ez da harritzekoa. Finean, laister hasiko gara azen eta kandelen argudio arzallustarrak entzuten. Edo, are okerrago, laister hasiko dira 50 metrotik gorako dorre elektrikoak eraikitzen, ez dakit noizko hauteskundei begira, ez dakit nongo emaitzei begira, ez dakit noren nahiari erantzunez, eta benetako demokraziari aurpegira txistua botaz.\nMetropoli Forala 2013-06-18\n2013ko Ekainak 18 egilea: euskalerriairratia ordua: 14:42 Erantzun Solasaldi politikoaren tartean Nafarroako Ezker Batuko kide Pablo Archel elkarrizketatu dugu. Izan ere, koalizio horrek Asanblada Orokorra ospatu zuen pasa den larunbatean eta hirugarrenez Jose Miguel Nuin hautatu dute Foru Komunitateko koordinatzaile. Elkarrizketa pertsonalaren tartean, Asier Azparren bibolin-jotzailea, Bizardunak taldeko musikaria eta billabesa gidaria izan dugu gure artean. Zientziaren atalean, solstizioaz eta ekinozioaz mintzatu zaigu Oier Lakuntza kimikaria.\nIruñerrian Gaur 2013-06-18\n2013ko Ekainak 18 egilea: euskalerriairratia ordua: 14:16 Erantzun Sanferminetako egitarau ofiziala aurkeztu du Udalak: 2,1 milioi euroko aurrekontua, iaz baino %14 gutxiago. Berrikuntza gutxi: bat, Erraldoiak Ezpeleta jauregitik aterako direla lau egunez. Cementos Portlandek beste erregulazio espediente bat aurkeztu du 318 langile kaleratzeko “errantagarriak ez diren” enpresetan. Parlamentuan, beste aste bat hartu dute taldeek Enpleguaren Mahaian neurriak adosteko. Nafarroako Gobernuak apirilerako onartu nahi du Emakumeenganako Indarkeriaren aurkako Lege berria. Patxi Zabaletak “Absurdoko kontua edo zoroen herriko kronikak” liburua aurkeztu du.\n2013ko Ekainak 17 egilea: euskalerriairratia ordua: 16:20 Erantzun TTIPI- TTAPA aldizkariaren azken alearen berri eman digu Aitor Arozenak. Burutazioaren tartean Anuskaren txanda izan da. Martin Juanena kirol zaleak, asteburuak eman dituen emaitzak bildu ditu. “Txanpon baten truke” ikuskizun musikalaz aritu gara.\nAlberto Barandiaran: 2013-06-17\n2013ko Ekainak 17 egilea: euskalerriairratia ordua: 15:30 Erantzun Podcast: Ireki leiho berrian\nIruñerrian Gaur 2013-06-17\n2013ko Ekainak 17 egilea: euskalerriairratia ordua: 14:14 Erantzun Goi tentsioko linearen aurka agertu dira herri galdeketan botoa eman duten herritarren %99. AHTren aurkako protesta sinbolikoa egin du Mugituk San Nicolas plazan. Esako urtegia handitzearen aurka jendetza, herenegun, Zangozan; Ebroko Ur Konfederazioko presidete Xavier de Pedrok ez du Parlamentura azalpenak ematera joan nahi. Zangozako Merinaldeko udalek Udal Ekimen Legegilea bultzatuko dute mendialdean gutxieneko osasun zerbitzuak ziurtatzeko. Parlamentua Nafarroaren autogobernuaren alde, foraltasuna zalantzan jartzen dutenen aurrean. Gakoa, gaur: Alberto Barandiaranek.\n« Sarrera zaharragoak\tFM 91.4\nEUSKALERRIA IRRATIA, ZUEN BAIMENAREKIN\nZaloa Basabe: Angela (Davis) Gure artean\nKoldo Martinez: Ekainak 14\nMaria Solana 12-06-2013\nIker Aramendia: “Esako urtegian zangozarron bizitza dago jokoan”\nXabier Barber: Bertan ekoiztu, bertan kontsumitu\nIruñerrian Gaur 2013-06-19\nFlash Player 10 is needed!Click to upgrade...Ireki beste leiho batean GURE EDUKIEN LIZENTZIA\nLAGUNTZAILEA, 2001 urtetik\nHIZKUNTZA POLITIKA ETA KULTURA SAILA\nItzuli orriaren hasieraraCopyright 2012 © · Euskalerria irratia · Theme StudioPress · Diseinua Kooperatiba.com


— Vina bibant homines, animantia cetera fontes * —adierazi zuen Goñik, boxeolari ukitu batena legez tonua, erabakera eta trenpua basoz baso galtzen ari zen ahots totelarekin—. Liburua faltsua delako frogagarri, besterik gabe, nahikoa litzateke, bestalde, sekula bere berri eduki ez dugula ohartzea. Lehorrik al hago? To, beste baso bat ardo, on egingo dizu eta. Adibidez, azaltzen da Paulo IV.ak 1559 urtean argitaratu zuen Index librorum prohibitorum-ean? Ez. Benedikto XIV.ak 1758 urtean berritutako indizean? Ez. Ez da inon bere aipua aditu, inork ez du, historian zehar, horrelakorik egon zitekeelako albisterik eman. Aitzitik, Leizarragak, bere Testamentu Berriaren aitzin-solasean hala deklaratzen du euskara: «...ezin holako gauzak, lengoaia oraino usatu gabe batean...» Konturatzen? Usatu gabea. Hortaz, orain, mirakuluz, agertzen zaigunik ez da sinesgarria. Baina, beti ere, badira oraindik ere froga objektiboagoak. Lehen ere esan dizudanez —eta ez badizut esan oraintxe esango dizut— zalantzak zeudela eta, liburua Madrila bidali zen, Kultur Ministeriora. Han ere hasieran ez omen zuten afera oso garbi ikusten, zeren azkenik erabaki zuten Alemaniako Ministerioarekin harremanetan sartzea, han baitauzkate Europako aditurik garrantzizkoenak, baita horrelako peritazio lanak egiteko tresneriarik eta teknologiarik sofistikatuena ere. Eta handik morroi bat bidali zuten, Hoffman izeneko morroi bat; horrek lagin batzuk hartu zituen eta bere frogak egin, hiru hilabete baino gehiago ibili zen frogen asuntuarekin. Liburua Madrilen zela nahikoa denbora pasatua zenez, erreklamatu egin genuen, azken finean, egiazko edo faltsua, gurea zen, ezta?, eta itzuli egin ziguten. Gero Hoffman honek liburuari buruzko bere txostena utzi eta martxa egin zuen, Alemaniara, horixe. Hoffmanen txostenak argi eta garbi esaten du: liburua, Hugonotearen liburua, hain zuzen, faltsifikazio bat da. Meritu handiko faltsifikazioa, baina faltsifikazioa, azken batez. Hori da dena. Ez dago misteriorik, ez afera berezirik, ez aparteko libururik, ez historia aldaraziko lukeen lekukotasun harrigarririk, dena apaiz arraio horren asmazioak dira.\n— Baina gero lapurtu egin zizueten.\n— Eta zuk badakizu orain non dagoen? —esan zuen Goñik, benetan batere interesatuko ez bailitzaion.\n— Uste nuen liburu faltsu garrantzi gabea zela, arreta merezi ez duena.\n— Tira, Koko, tira... Hala izanagatik gurea ere bada. Gainera kuriositate interesgarria litzateke Fundazioarentzat.\n— Ez dakit non dagoen. Zer arraio jakingo dut ba nik, zuk zeuk ezer ez jakiteko moduan eduki izan nauzu eta. Ulertzen ez dudana da zergatik lapurtu zizueten, ez bazuen ezer balio.\n— Lapurtu, lapurtu... Hobe da baso bat edan dezazun —mama beltza basoetara isuri zuen—. Sakel-lapurtxo batek eraman zuen beste ezer harrapatzeko astirik eduki ez zuelako. Bai, lapur txiki bat sartu zen Fundazioan, denbora luzeegi ez dela, baina zaindariek harrapatuko zuten beldur ez zuen gauza handirik eraman ahal izan. Barruan egon zen denbora labur horretan liburuaren ondoan egokituko zen, halabeharrez, halabehar hutsez, eta ezer gabe atera baino eramatea nahiago bide zukeen. Ez dago besterik. Badakit apaizarekin luze ibili zarela, ikusi egin zaituzte. Etzaiozu kasurik egin, ez da fidatzekoa. Frontoian ere ez al zizkizun diru pizarrak kendu?\n— Eta gero sakel-lapurra hilik agertu zen.\n— Pintxatu egiten zen. Hiri onetan hilean hiruzpalau kasu dauzkagu, zoritxarrez. Lasaitu zaitez, Koko. Ez da ezer gertatzen. Zure laguna naiz. Lana eman dizut. Nahikoa ongi ordainduta, gainera. Eta lan hau ez da Fundazioak egin behar duen erakusketarekin bukatuko. Espektatibak onak dira. Florencio itzuli bezain pronto Fundazioaren lanak areagotu egingo dira. Zer gehiago nahi duzu?\nNola enteratu haizen frontoian galdu nuela jakin, horra zer gehiago nahi dudan, pentsatu zuen Ezak, baina ez zuen ezer esan; ez zuen eta, Goñiren aurrean, inozo hutsa bezala agertu nahi. Kokok bildu zituen, arreta handiz, gorputzean zehar barreiaturik gelditzen zitzaizkion argi apurrak, eta planta duina osatu nahi izan zuen Goñiri zuzenean begi-hondora begiratzen ziolarik. Zer gehiago nahi dudan? Bistan zen aldarrikapen garrantzizkoa egin behar zuela:\n— Gaseosa. Gaseosa nahi diat. Gaseosa, arren.\n* Ardoa gizonentzat, iturriko ura animalientzat.


Konfiguratu enpresa Mississippin (AEB)\nEtxea Enpresa eratzea Jurisdikzioak Konfiguratu enpresa Mississippin (AEB)\nMississippi Company AEBetan\nMississippi, AEBetako offshore konpainien erregistroa\nMississippi Corporation (C-Corp & S-Corp) Mississippi LLC\nMississippi AEBetako estatu gehienak baino txikiagoa da, bere izena "ur handiak" edo "uren aita" esan nahi duen amerikar indigenen hitzetik dator eta iparraldean Tennessee, ekialdean Alabama, hegoaldean Louisiana eta Mexikoko golkoa eta mendebaldean Louisiana eta Arkansas.\nMississippi berez nekazaritzarako oso egokia da; lurzorua aberatsa eta sakona da, eta paisaia ibai ugariz hornituta dago. Mississippi maila baxuko egoera da, eta punturik altuena itsas mailatik 800 metro (240 metro) inguru baino ez da iristen.\nMississippik% 4,7ko langabezia tasa du. AEBetako batez bestekoa% 3,9 da.\nFabrikazioa eta zerbitzuak —batez ere gobernua (federala, estatua eta tokikoa), txikizkako eta handizkako merkataritza, higiezinak eta osasun eta gizarte zerbitzuak— dira estatuko ekonomiaren sektore handienak.\nAbantailak Mississippiko (AEB) offshore konpainiarentzat\nEzin hobeto kokatua\nMississippi LLC eta Mississippi Corporation (C-Corp & S-Corp) eraketa\nMississippiko negozio-entitate guztiek% 5eko sozietateen gaineko zergaren tasa jasaten dute.\nLLCren izenaren amaieran "Erantzukizun Mugatuko Sozietatea", "LLC" edo "LLC" bezalako hitzak sartu behar dira.\nLLC-etarako, "Bazkidea" edo aldakuntzak ezin dira erabili. Gainera, "Konfiantza" hitza ere ezin da erabili.\nLLCren izenak ezin dira izan etxeko edo atzerriko tituludun LLCren antzekoak edo berdinak.\nProposatutako izenak ezin du izan eraketa ziurtagirian LLCk baimendutako xedeak ez dituen edo adierazten duen hizkuntza.\nKorporazioaren izenaren amaieran "Korporazioa", "Sozietatea", "Enpresa", "Mugatua" edo horren laburdura bezalako hitzak sartu behar dira.\nBanku negozioetako korporazioetan, "Bankua", "Banka" edo "Bankariak" bezalako hitzak erabil daitezke "Trust" hitza ezin den bitartean erabili\nKorporazioen izenak ezin dira antzekoak edo antzekoak izan etxeko edo atzerriko tituludun korporazioekin.\nProposatutako izenak ezin du jaso sozietatearen estatutuetan adierazitako korporazioaren baimendutako xedea (k) baino ez duen edo adierazten duen hizkuntza.\nLLC-etarako, kudeatzaileen / kideen gutxieneko baldintza bat edo gehiago da.\nKudeatzaileek / kideek ez dute bizileku eskakizunik\nLLCko zuzendari izendatuek gutxienez 18 urte edo gehiago izan behar dituzte.\nKudeatzaileen eta kideen helbideak eta izenak ez dira eratze ziurtagirian zerrendatu behar\nKorporazioetan, zuzendari / akziodunen gutxieneko baldintza bat edo gehiago da.\nZuzendari / akziodunek ez dute bizileku eskakizunik\nKorporazioetako zuzendariek gutxienez 18 urte edo gehiago izan behar dituzte.\nZuzendarien eta akziodunen helbideak eta izenak ez dira eratze-agirietan zerrendatu behar\nUrteko txostena : LLCk urteko txostena aurkeztu behar dute urtero apirilaren 15ean edo aurretik.\nErregistratutako agentea : Erregistratutako agentearen helbide fisikoa eta izena zerrendatu behar dira, gobernuko legezko dokumentu garrantzitsuak onartzeko ohiko ordutegien informazioa barne.\nEnpresariaren Identifikazio Zenbakia (EIN) : negozio bankuko kontua ireki nahi duten LLCk EIN izan behar dute. Gainera, LLCetan lan egiten duten langileekin, EINak ere beharrezkoak dira.\nEz dago estatuko identifikazio fiskaleko zenbakirik behar Mississippin.\nUrteko txostena: korporazioek urteko txostena aurkeztu behar dute urtero apirilaren 15ean edo aurretik.\nAkzioa: eratze-artikuluak baimendutako akzioak eta balio nominala jaso behar ditu.\nErregistratutako agentea: Erregistratutako agentearen helbide fisikoa eta izena zerrendatu behar dira, gobernuko legezko dokumentu garrantzitsuak onartzeko ohiko ordutegien informazioa barne.\nEnpresariaren Identifikazio Zenbakia (EIN): negozio bankuko kontua ireki nahi duten korporazioek EIN izan behar dute. Gainera, korporazioetan lan egiten duten langileekin, EINak ere behar dira.\nBeharrezko dokumentuen kopia leunak jasoko dituzu, besteak beste, eratze ziurtagiria, negozioen erregistroa, memoranduma eta estatutuak, etab. Ondoren, Mississippiko enpresa berria negozioa egiteko prest dago. Enpresako kitean agiriak ekar ditzakezu korporazioko banku kontua irekitzeko edo Bankuari laguntzeko zerbitzuen esperientzia luzea lagun diezazukegu.\nMississippin (AEB) sartzearen kostua\nKonfiguratu enpresa Mississippin (AEB) ezaugarri nagusiekin\nSozietateen Errentaren gaineko Zerga Bai -% 3 - 5\nMississippiko agente erregistratuaren urte oso bat (12 hilabete oso)\nMississippi konpainia bat eratzeko, bezeroak 300 $ dolarreko Gobernuaren kuota ordaindu behar du, besteak beste:\nDeskargatu inprimakiak - Konfiguratu enpresa Mississippin (AEB)\nMississippi (C-Corp edo S-Corp) Tarifa txartela\nPDFa | 474.77 kB | Eguneratutako ordua: 31 Dec, 2020, 11:23 (UTC+08:00)\nOinarrizko ezaugarriak eta prezio estandarra Mississippirako (C-Corp edo S-Corp)\nMississippi LLC Tarifa txartela\nPDFa | 470.36 kB | Eguneratutako ordua: 31 Dec, 2020, 11:23 (UTC+08:00)\nMississippi LLCrako oinarrizko ezaugarriak eta prezio estandarra


Nola aukeratu zure txakurrentzako koltxoirik onena – baluka mascotas\nNola aukeratu zure txakurrentzako koltxoirik onena\nZure txakurra familiakotzat hartzen baduzu, ez utzi bere atsedena alde batera utzi.\nGarrantzitsua da bere garapenerako, osasunerako eta erosotasunerako.\nZure maskotarentzat onena.\nZure txakurrarentzako kalitatezko janaria aukeratzen duzu beti, arduratzen zara eta denbora horri eskaintzen diozu, albaitaritzako arreta eskaintzen diozu. beharrak, baina... pentsatu al duzu inoiz ondo atseden hartzen duen?\nLo egitea ez da atseden hartzea .\nEz. Loa eta atsedena ez dira berdinak. Ez pertsonentzat, ez txakurrentzat. Horregatik, kalitatezko koltxoi batekin ohe on bat bilatzen dugun bezala, atseden-oinarri on bat ere merezi dute. Atseden on bat ezinbestekoa baita osasun ona izateko.\nA, baina txakurrek ezin al dute inon lo egin?\nIkus dezagun, ahal dute . Izan ere, badira koltxoirik ez duten eta lurrean lo egiten duten txakurrak.\nBaina ez, ez da ideala. Atseden hartzeko oinarri ona badute, gainera, egoera orokor osasuntsuagoa izango dute, batez ere artikulazioei dagokienez.\nHartu zure hezurrak zaintzea\nEta zein da nire txakurrentzako koltxoirik onena?\nMerkatuan txakurrentzako esterilla eta koltxoi asko daude , baina, zalantzarik gabe, onena memoria aparrez egindakoa da. Material honen memoria-efektuak ezin hobeto egokitzen du animaliaren gorputzera atseden hartzen duen bitartean. Egokigarritasun handi horrek presio punturik ez dagoela esan nahi du eta erosotasun handia ematen du.\nEta kanpoaldean? Estalkiren batek funtzionatzen du?\nMaskotentzako koltxoiaren barrualdea garrantzitsua bada, kanpoko estalkia da, hala ere. Kontuan izan beharrekoak:\nZure ilea ederra da eta maite duzu.\nBaina ilea edonora uzten du. Arrazaren arabera, ile asko. Beraz, hobe da ilea erraz kentzea ahalbidetzen duen ehunez egindako estalkia hautatzea. Orbanak erresistenteak diren ehun antiestatikoekin egindako ehunak bezala, ilerik gabe geratzeko, zapi hezea, eskuila itsasgarria edo xurgagailua besterik ez dute behar.\nOheari itsatsi eta lohiak, gernuak pilatu ditzakete. , lokatza, odola...\nzer esanik ez birusak, bakterioak eta onddoak bezalako agente patogeno eta infekziosoak. Garrantzitsua da koltxoiaren estalkia garbigarria izatea. Badaude koltxoitik kendu eta garbigailuan garbitzen direnak. Baina, dudarik gabe, erosoena eta azkarrena orbanen aurkako teknologia duen ehun bat hautatzea da, eta hori (odola eta gernua barne) zapi heze batekin bakarrik garbitu daitekeena.\nErosotasuna eta erosotasuna. zure maskota ere garrantzitsua da.\nEta ziurtatzen dizut hobeto sentituko dela txakurrentzako koltxoi batean, estalki polit eta zaporetsu batekin, bertan lo egitera gonbidatzen duena zure aukeratu baino lehen. sofa edo zure ohea.\nLaburbilduz, zure maskotarentzat koltxoi on bat aukeratzeak lasaitasuna emango dizu eta zure txakurra erosotasuna, osasuna eta zoriona.\nZure balukaDREAM-a ziur gaude. koltxoia zure txakurrak behar duen koltxoia da.


Euskara | Xehe\nEuskararen eta zaborren kudeaketak\nPosted in Euskara, Iritzia, Kondarrak\nBizkaian eraiki duten TMBak hondakinen kudeaketari dakarkionaz ari zen Bizkaiko zaborren formula kronika. Horrek euskararen erabilerarekin eduki ditzakeen parekotasunez M.E.k ondoren doazen lerrook bidali dizkit, talkual utzi ditudanak.\n“Honek denak hizkuntzaren (euskararen) erabilerarekin gero eta antz handiagoa dauka. Esan nahi dudana da, gizartean zabaldu den mezua edo diskurtsoa dela norbanakook ez dugula ahalegin edo esfortzurik txikiena ere egin behar gizartearen onerako....\nPosted in Euskara, Iritzia\n2013ko urtarrilak 30, asteazkena. La Vanguardia egunkaria, gaztelaniaz, monarkikoa, kontserbadorea. 23. orrialdean, Opinión atalak badu azpiatal bikoitz bat: El lector expone eta galdetzaileari erantzunez gai horri dagokion arduradunen bati egunkariko kazetariek arduradunari eskatu dioten La respuesta.\nEgun honetakoan Agustín Bas Serra batek Bartzelonatik bidalitako galderak izenburutzat “Un radar inexistente” darama. Hasten da: “En la autopista C-33 de Barcelona a Girona,...\nPosted in Euskara, Iritzia, Sailkatugabeak\nIñaki eta Ixiar (ala Manu eta Amaia dira, Esti eta Andoni agian?) ikastolako ikasle ohiak dira ikastolako guraso gazte bihurtuak. Egunotan jakin dute eskoletako (baita beren bi umeak hezitzen dituen horretako ere) neska-mutikoek maixtrarekin euskaraz egin ondoren patioan bezala jangelan erdaraz jarduten direla.\nIxiarrek bezala Iñakik Manuk Amaiak umearekin euskaraz hitz egiten dute berehala helduen arteko bizi normalean erdaraz bizitzeko, ostatuan kafea hartzen, hori bai kamareroari euskaraz...


EH Bilduk salatu du ez diotela bozetara aurkezten utzi Iruñeko zerrendakide bati\nEspainiar nazionalitaterik ez duela-eta, Modou Fayeri ukatu egin diote hauteskunde zerrendan aurkezteko aukera. EH Bilduk azaldu du duela hamar urte erregularizatu zuela egoera administratiboa, eta bizileku baimena ere baduela.\nErreferendumaren aldeko herri ekimenaren aurkezpen bira bat egingo du Gure Eskuk\nLehenengo saioa Barakaldon egingo du, hilaren 13an. "Herritarren konplizitatea eta konpromisoa" lortu nahi ditu. Bazkidetza kanpaina ere abian du.\n"Bizikidetza guztien artean" egin behar dela nabarmendu dute Lopez de Lacalleren omenaldian\nGaurko egunez hil zuen ETAk Jose Luis Lopez de Lacalle kazetaria, Andoainen. "Bizikidetza behingoz normalizatzeko" garaia dela adierazi du Mari Paz Artolazabal alargunak, PSEk antolatutako ekitaldian.\nTxus Martinek jasan duen "tratu bidegabea" salatu du Sarek\nPlataformak elkarretaratzea egin du Eusko Jaurlaritzak Bilbon duen delegaritzaren parean. Ertzaintzak Txus Martinen zaintzan jarreraz aldatu duela adierazi du, baina ohartarazi du bere horretan jarraitzen dutela "larriki gaixo dauden presoen egiturazko arazoak".\nEltze zatien transmisio tresna\nEzker abertzalearen gazte antolakundeen 40 urteko historia biltzen duen liburu bat aurkeztu dute. «Memoriarako» eta belaunaldi arteko «transmisiorako» lanabes izatea nahi dute koordinatzaileek\nEAJ eta Geroa Bai, CEUS koalizioan\nEAJ eta Geroa Bai Europa Solidarioaren aldeko Koalizioan (CEUS) aurkeztuko dira Europako Parlamenturako bozetan, maiatzaren 26an, Coalicion ...


EBk gogorarazi die airelineei ezin dituztela tasak ezkutatu publizitateko billeteen prezioetan | Consumer\nEBk gogorarazi die airelineei ezin dituztela tasak ezkutatu publizitateko billeteen prezioetan\nOsagarri bereziak, aukerako aseguruak bezala, "modu argi, garden eta anbiguotasunik gabe" jakinaraziko dira erreserbaren hasieran.\nHegazkin-txartelen publizitatea amaitu zen, aireportuko tasak eta erregaiaren errekarguak sartu gabe. Publizitate engainagarri hori debekaturik geratu da, hil honen 1ean indarrean jarri zen Europar Batasuneko zuzentarau baten arabera. Jens Mester erkidegoko bozeramaileak adierazi duenez, Bruselak aireportuei gogorarazi die “hasieratik” erakutsi behar dizkietela erabiltzaileei benetako prezioak, “ezkutuko tasarik” gabe.\nArauak printzipio hau ezartzen du: iragarritako prezioak erreserba-prozesuaren amaieran benetan ordaindu beharrekoa izan behar du. Horrek esan nahi du konpainiek tarifetan, baita Interneten ere, “ordaindu beharreko azken prezioa uneoro” adierazi beharko dutela, eta tarifa, zergak, kanonak, errekarguak eta une horretan nahitaezkoak eta aurreikus daitezkeen eskubideak sartuko dituztela.\nGehigarri berezien kasuan, hala nola aukerako bidaia-aseguruen kasuan, “modu argi, garden eta anbiguotasunik gabe” jakinaraziko dira erreserbaren hasieran, eta ezin izango dira besterik adierazi; aitzitik, bidaiariak eman beharko du berariazko baimena. Alde horretatik, Europar Batasuneko exekutiboko aditu batek zehaztu zuen publizitateko prezioak “saihestu ezin diren kostu guztiak” izan behar dituela, eta ondoren konpainiek eska ditzaketen ordainketez ohartarazi behar duela, hala nola, fakturatzeko unean ekipaje gehigarria.\nPublizitatearen prezioak “saihestu ezin diren kostu guztiak” izan behar ditu.\n“Lehia leiala da arrakastaren gakoa: prezioen gardentasunari esker, bidaiariek aldez aurretik jakingo dute zenbat ordainduko duten, eta edozein arrazoiren berri izanda egin ahal izango dute aukeraketa”, esan zuen Europako Batzordeko lehendakariorde eta Garraioko komisario Antonio Tajanik.\nZuzentarauak adierazten du, gainera, hegaldi jakin bateko plaza baterako txartelak kostu bera izan beharko duela, zein estatu kidetatik erosten den kontuan hartu gabe.\nBetetzen dela zaintzea\nArau berri hori indarrean sartu denez, FACUA kontsumitzaileen erakundeak Kontsumoko Institutu Nazionalari (INC), Abiazio Zibileko Zuzendaritza Nagusiari eta autonomia-erkidegoei eskatu die arau hori betetzen dela zaintzeko, “paper bustian gera ez dadin”.\n“Espainiako legediak jada ezartzen zituen Europako araudiaren betebehar batzuk, baina ez betetzeak gai-zerrendari jarraitzen dio”, ohartarazi du FACUAk, azken aldian hainbat airelinea salatu baititu bidaiak benetan baino merkeago eskaintzeagatik. “Baina Balear Uharteetako gobernuek (Air Europa) eta Madrilek (Alitalia eta Air Cometek) hainbat zigor ezarri dituzten arren, irregulartasunak oraindik ere gertatzen ari dira, besteak beste, administrazioen kontrolik ezagatik eta isunen kopuru txikiagatik”, nabarmendu du erakundeak.\nKontsumitzaileek eskatu dute “paper bustian gera ez dadin” zuzentaraua betetzen dela zaintzeko.\nZuzentaraua beteko dela bermatzeko, honako hauen alde egiten du: “sektoreari buruzko ikuskapen-kanpainak, irregulartasunen aurrean zehapen sendoak eta erabiltzaileek eta kontsumitzaileen elkarteek aurkezten dituzten salaketen tramitazioan askoz bizkortasun handiagoa”.\nFACUAk gogorarazi du, gainera, aurten Clickair, Easyjet, Ryanair eta Vueling eta Ebookers, Lastminute eta Viajar.com on line agentziak salatu dituela, “tarifetan bidaia-aseguruak sartu dituelako, erabiltzaileei aukerakoak direla argitu gabe. Espainiako araudiaren arabera, publizitate engainagarria egiten da, 1988ko Publizitate Lege Orokorrak debekatua”.\nairelineak billeteak precios-eu tasak zuzentarau


Literatur Amuak Ondarroan - bizkaie.biz\nBizkaie! 2020-10-28 13:42 Kulturea\nHerritarrek literaturaz eta oro har kulturaz gozetea da helburua.\nOndarroako Udalak 2020ko Literatur Amuak atondu dau. Urteetan egutegian finkatzen doan jaialdiak aurten be lekua behar ebaka jaubetuta, literatura, sormena, jantzak, bertsolaritzea, musikea eta zinemea buztartuko ditue. Ekitaldiak Kofradia Zaharrean, Beikozinin, Bide Onera zineman eta Kalare Deuna kofradiako areto nagusian izango dira ekitaldiak.\nAndoni Gartzia ondarrutarrak egin du 2020ko kartela.\nEgitarau xumea baina kalidadekoa dakargu, esan dau Arantza Atxurra Aranguren euskera zinegotziak. Argi geunkan kultureak eta literatureak bere espazioa izaten jarraitu behar dabela eta erakutsiko dogu barriro be kulturea segurua dala. Izen propioez eta eskaintzaz berba egiten hasi baino lehen, Augustin Zubikarai Nobela Beka lehiaketako epaimahaikide biren lana azpimarratu nahi izan dau Euskera batzordeburuak: Ana Urkiza eta Leire Bilbao urteetan dabiz geugaz alkarlanean, biak dira herritarrak, emakumeak eta proiekzino ikaragarrikoak. Ana, Eusko Ikaskuntzako lehendakari izentau barri dabe eta Leirek Zarauzko Literaturia Jaialdian merezidutako omenaldia jaso dau. Horrek urteetan egindako lanaren autortzaz gan, Augustin Zubikarai lako lehiaketa bateko epaimahaikideen mailea be zelakoa dan erakusten dau.\nKontuak kontu, ekitaldi guztietarako beharko dira sarrerak edo gonbidapenak, aforoa kontrolau ahal izateko. Aste honetan ipiniko dira guztiak eskuragarri Turismo Bulegoan. Segurtasun neurri guztiak betez egingo dira: aforoari, tenperatureari, eskuak garbitzeari zein segurtasun tarteei erreparauta.\nHerritarrek hainbeste espero dituen kontzertuei be tarte bat egitea erabagi da eta segurtasun neurri guztiak betez Izaki Gardenak taldeak joko dau Beikozinin urriaren 30ean; Dena oskol lanaren bira amaierako kontzertuetako bat izango da.\nUrriaren 31n, 10:00etan, Euskadi Literatur Saria irabazi barri dauen Karmele Jaioren Aitaren Etxea nobelea aztertuko dabe Liburuen Amuak irakurle taldekoek, Joxemari Urteagaren gidaritzapean (gonbidapena behar da). Idazlea bera be bertaratuko da.\nAurtengo barritasuna euskal herrietako istorio gaiztoak saioa izango da, urriaren 31an egingo dan Arimen Gauagaz lotura zuzena dauena. Juan Kruz Igerabide idazleak saio bi eskainiko ditu 7 urtetik gorako umeentzat; 12:30ean lehenengoa eta 18:30ean bigarrena, Kofradia Zaharrean. Egun berean, baina 20:30ean Bide Onera zineman, Gorria ikuskizuna eskainiko dabe Miren Amuriza bertsolariak eta Askoa Etxebarrieta ‘La Pulga’ flamenko jantzariak, Kolore gorria ardatz hartuta bizitzea, heriotzea, maitasuna eta beste gai batzuk jorratuko ditue bakotxak bere ikuspuntutik.\nZemendiaren 1ean, Hil kanpaiak izango da protagonista. Donostiako Nazinoarteko Zinemaldian aurkeztu ondoren dator Ondarroara aurrestreinaldi hau. Augustin Zubikarai nobela beka saria irabazi eban Miren Gorrotxategi idazle azpeitiarrak 2015ean, 33 ezkil lanari esker eta Imanol Rayo zinema zuzendariak, liburua oinarri hartuta, Hil kanpaiak izeneko filma egin dau. Aktore lanetan, besteak beste, Itziar Ituño, Yon Gonzalez, Eneko Sagardoy eta Kandido Uranga ibili dira. Baserri bateko lurretan zenbait hazur agertzen dira eta hortik abiatuko da suspensez betetako istorioa: Ondarroako sariketarako sortu eta barriro be herrira bueltan datorren haria da hau. Guretzat ohorea da herrian sortutako lan batetik eratorritako beste lan bat barriro be herrira bueltetea, zeozelan zirkulu bat zarratzen dala esango geunke. Guretzat oso garrantzitsua zan estreinaldi hau ekartea.\nAugustin Zubikarai sariei jagokenez, aurten be IX. Ipuin Rallya, IX. Nanoipuin Lehiaketea eta Nobela Beka sarien aurkeztuko dira; Idoia Garzesek igazko bekeagaz egindako Mendiko gaitza liburua aurkeztuko dau lehenengo eta, ondoren, Xabier Mendigurenek zuzenduta aurtengo beka proiektuaren irabazlea aurkeztuko da. Nanoipuin lehiaketan izena emoteko epea urriaren 15ean amaitu da. Ipuin Rallyko lanak, ostera, urriaren 8an idatzi zituen herriko ikastetxeetako ikasleek.


Azaroan, DanZálavaren bigarren edizioa Gasteizen | El Correo\nZurekinAzaroan, DanZálavaren bigarren edizioa Gasteizen\nAzaroan, DanZálavaren bigarren edizioa Gasteizen\nSERGIO EGUÍA Lunes, 23 octubre 2017, 23:25\nAzaroan hasiko da DanZálava proiektuaren bigarren edizioa, Euskadiko dantzaren munduko profesionalei prestakuntza eta sostengua emateko. Bederatzi hilabetetan zehar lantegiak, sormen-laborategiak, aurkezpen publikoak eta euskal emakume sortzaile baten proiektu bati zuzenduriko aholkularitza koreografikoa garatuko dira, halako moldean non denbora-tarte horretan Gasteiz dantza garaikidearen erreferentzia-gune izango den.\nAltraste Danzak antolatzen du DanZálava, Eusko Jaurlaritzaren babesarekin, eta honako hauekin lankidetzan: José Uruñuela Udal Dantza Kontserbatorio, Pas de Basque guraso elkartea, Eszena-Arte tailerra, Espacio Sinkro eta Kolectivo Monstrenko.\nBigarren edizio honetan, proiektuak berebiziko arreta egingo dio dantza garaikideko sorkuntzari, eta, are zehatzago, emakume sortzaileen lana ikusarazteari. Dantza garaikidearen alorrean ospe handiko sortzaileak, esparru nazionalean zein nazioartekoan, esaterako Mala Kline (Eslovenia, Brusela), Agostina D´Alessandro (Argentina, Italia), Mónica Valenciano (Espainiako sari nazionala), María Muñoz (Espainiako sari nazionala), Katie Duck (Estatu Batuak, Amsterdam) eta Idoia Zabaleta (AZala).\nHalaber, proiektuaren atzean euskal sortzaile eta konpainiak ere badaude, esaterako Olatz de Andrés, Lokke konpainiaren izenean, Matxalen Bilbao, Matxalen Bilbao dantza konpainiaren ordezkari, Luchiana Chieregati ,en Colectivo Qualquer-en izenean, Eva Guerrero, DOOS Colectivo ordezten, eta Moare Danza konpainia.\nLantegiak dantzaren munduko profesionalei zuzentzen zaizkie, eta azarotik otsailera bitarteko lau hilabeteetan egingo dira, José Uruñuela Udal Dantza Kontserbatorioan.\nHorietan, interprete-sortzaileek lan pertsonal sakona egiteko aukera izango dute, non tresnak eskuratu mugimenduaren berezko lengoaia garatzeko. Lantegi bakoitzak 10 ordu iraungo du, eta 50 euro balioko du.\nPublikoaren sentsibilizazioak garrantzi handia du proiektuan. Horregatik, lantegiekin batera koreografoen aurkezpen publikoak egingo dira, harata dantza garaikidearen lengoaia ekimena garatuko den hiriko guneetara hurbiltzen den ororengana hurbilarazteko, hau da, TAEra (Eszena-Arte Tailerra), Kolectivo Monstrenkora (izaki poliedrikoen taldea) eta Artiumera (Arte Garaikideko Euskal Zentro-Museoa).\nBerrikuntza gisa, aurtengoan bi sormen-laborategi egingo dira azaroan eta uztailean. Mala Kline eta Katie Duck sortzaileek inprobisaziorako gaitasun handiko dantzari edo performer talde bat hautatuko dute, haiekin astebete iraungo duen lan bizia egiteko, azken xede izango duena aurkezpen edo erakustaldi publiko bat eskaintzea.\nEta, azkenik, DanZálava proiektuak euskal sortzaile gazte baten lana sustengatuko du, Idoia Zabaletaren aholkularitza koreografikoa bitarte, zeinak haren sormen-prozesua gidatuko duen.\nEuskal 'booktuber plataforma' eraikitzen\nIkasleei zuzendutako 1.000 artikulu baino gehiago argitaratuko ditu euskarazko Wikipediak Aldundiak ehiza eta arrantza zaindarien lana optimizatzeko neurriak aurkeztu ditu


Ezkio-Itsasoko eskola txikiko azken obrak martxa onean doaz aurrera . diariovasco.com\nEzkio-Itsasoko eskola txikiko azken obrak martxa onean doaz aurrera\nEskola. Goiko solairuko obra potoloenak amaitu dira eta ondoko parkea ere berrituko da. / GALILEA\nHauekin batera kanpoan dagoen jolas parkea ere aldatuko da, obra hauekin guztiekin udazkenean amaituz\nEzkio-Itsasoko eskola txikiko hirugarren faseko obrak martxa onean aurrera doaz eta eguraldiak laguntzen badu bai hauek eta bai kanpoko parkeko berrikuntzak ere udazkenerako amaituta egongo dira. Hirugarren eta azken fasea da eskolan aurrera eramaten ari dena eta haurrek ikasturtea amaitu eta egun gutxietara martxan hasi zena, obra hauek bukatzerakoan eraikuntza guztiz amaituta egongo delarik. Eraikuntzaren bigarren pisua da Lehenengo Hezkuntzara zuzenduko dena, hau momentuz herriko txikitxoek erabiliko ez dutelarik.\nHonetan udan zehar lan «zikinenak» aurrera eraman dira eta hurrengo astetan falta diren berrikuntzekin amaitzea espero da. «Uda zetorrela jakinda eta haurrak oporretan egongo zirela kontutan hartuz, jarritako baldintza bat izan zen haurrak asterakoan lanik zikinenak eginda izatea. Hori lortu dugu eta hemendik aurrera aste batzuetan zehar oraindik ere bestelako lanak egongo dira: eskaiola jarri, zoruak... obra lan desberdinak; baina oso erritmo onean doaz», azaltzen du Garikoitz Aiesta alkateak. Hiru gela izango dira solairu honetan kokatu behar direnak, komuna, eta irakasle edo zuzendariarentzat beste gela txiki bat. Hiru gela horietako bat nahiko handia izango da eta bertan ere informatika gela izango dute; ordenagailuak bertan egongo dira. Altzariak eta beharko diren bestelako materialei dagokienez aurrerago ikusiko da zer eta nola egin, momentuz eskolako haurrek solairu hau ez baitute erabiliko. «Obrak badoazte nahiko erritmo onean eta printzipioz behintzat gu markatutako epeak betetzen ari dira. Gure intentzioaren arabera udazkenean lasai asko amaituko dira obrak eta honekin batera ere, kanpoko jolas parkea egingo da», dio herriko alkateak.\nEskolan egiten ari diren obra honekin batera kanpoko zelaian dagoen jolas parkea ere berrituko dute; lan hauek beste enpresa batek burutuko ditu. «Kanpoan alde batetik haurren jolasa eta bestetik kantxa planteatzen dira. 2016ko aurrekontuetan haurren jolasa onartu zen eta aprobetxatuz eskolan lanak hasi behar zirela, hori ere egingo da orain; kantxa hurrengo urteko aurrekontuetan erabakiko da sartu edo ez eta sartzen bada, aurrera eramango da», azaltzen zuen Ezkio-Itsasoko alkateak.\nParke honetan egingo den berrikuntzarekin, gaur egun dauden jolas guztiak kenduko dituzte, eta inguru horretan jolas parke berria kokatuko da: zoru biguna eremu zabal batean eta jolas gune desberdinak. «Eguraldiak lagun baldin bazaigu, gehien bat kanpoko lanetarako, markatutako epeetan amaituko da», Aiesta.\nEskolaren kasuan Artzamendi enpresa da lanean ari dena, eskolako obran aurrera eraman diren aurreko faseak aurrera eraman zituen berdina; eta jolas parkea Maderplay enpresak egingo du.